Siapa pemenang debat Anwar-Najib?

Malaysia tidak sepatutnya tewas di tangan India dalam Piala Thomas.Tahun ini merupakan tahun terbaik buat Malaysia untuk merangkul juara.Namun nasib tak menyebelahi Malaysia.Nasib ada bersama India bersama dengan kekentalan mental pemainnya.Selepas menundukkan Malaysia, mereka terus mara menumpaskan Denmark dan juara bertahan Indonesia yang masing-masing mempunyai pemain yang rankingnya lebih baik daripada mereka.Bilakah pemain badminton Malaysia dapat membina kekuatan mental seperti yang ditunjukkan pemain-pemain badminton wanita Korea Selatan An Se Yeong, China Chen Yu Fei dan Jepun Akane Yamaguchi?Lihat komitmen mereka dalam mengejar setiap bulu tangkis yang dihantar lawan meskipun badan ternyata sudah letih dan lesu.Melihat mereka bermain bermati-matian demi negara, meskipun terkandas, adalah satu kepuasan.Ringgit Malaysia kini menghampiri RM4.4 berbanding satu dolar Amerika Syarikat (AS).Apakah ia akan mencecah sehingga RM5?Apakah kerajaan Malaysia dan Bank Negara sedang melakukan sesuatu di belakang tabir untuk mengelakkan situasi ini selepas cadangan Dr Mahathir Mohamad untuk menambat semula nilai ringgit diketepikan?Segala barangan dan perniagaan yang memerlukan import sedang menghadapi kenaikan kos yang membebankan.Kos ini akan diturunkan kepada para pengguna, di mana ini bakal melonjakkan inflasi.Kuasa membeli RM50 semakin berkurang.Bukan itu sahaja, bisnes-bisnes yang bergantung pada pekerja asing juga mengalami tekanan.Nilai ringgit yang rendah menyebabkan ramai yang semakin tidak berminat untuk bekerja di Malaysia.Dunia pelaburan kripto bergoncang hebat minggu lalu selepas nilai aset kripto TerraUSD (UST) dan Terra (LUNA) menjunam dengan teruk.Harga kedua-dua aset kripto itu tidak stabil malah LUNA jatuh sebanyak 99% dalam masa beberapa hari sahaja.Menurut laman sesawang CoinMarketCap, pada hari Jumaat Mei 13, LUNA didagangkan pada $0.00005687 dengan permodalan pasaran AS$557 juta.LUNA baru sahaja mencapai harga tertinggi pada 5 April iaitu US$119.18 per syiling di mana masa itu permodalan pasarannya mencapai AS$40 bilion.Penurunan harga LUNA ini banyak dipengaruhi oleh faktor tambatan atau pengurangan nilai stablecoin asli rangkaian Terra, UST.Stablecoin UST jatuh serendah $0.22, paras terendah di dalam sejarah pada Jumaat, 13 Mei.Berapa ramai pelabur kripto Malaysia yang hangus duit simpanannya di dunia kripto minggu lalu?Apakah kerajaan Malaysia tahu?Oh ya, siapa pemenang debat antara Anwar Ibrahim dan Najib Razak?Penting ke jawapan ini untuk negara dan rakyat?Maaf. Saya tak ambil tahu, tak tahu dan tak ikut.


Jangan politikkan usaha tamatkan generasi perokok, kata pakar

Malaysia berpeluang mencipta sejarah sekiranya Rang Undang-Undang (RUU) Kawalan Hasil Tembakau dan Kawalan Merokok 2022 atau generasi penamat rokok (GEG) diluluskan, namun masih ada halangan termasuk bantahan daripada industri tembakau dan sikap teragak-agak daripada ahli Parlimen.
Menteri Kesihatan, Khairy Jamaludin yang membawa usul tersebut di Parlimen pada 27 Julai lalu, berkata ia mampu menyelamatkan dua juta nyawa rakyat Malaysia.
Perbahasan RUU yang sedang berlangsung di Dewan Rakyat itu menyaksikan beberapa ahli Parlimen memberi bayangan untuk tidak menyokong RUU itu ketika perbahasan.
Ketua Pembangkang Anwar Ibrahim sebagai contoh, mahu agar kerajaan tidak “bulldoze” RUU tersebut.
Sementara itu, beberapa ahli Parlimen Pakatan Harapan (PH) ketika dihubungi MalaysiaNow hanya berdiam diri dan enggan memberikan kenyataan.
Ini termasuk bekas menteri kesihatan, Dr Dzulkefly Ahmad dari Amanah.
Manakala Ahli Parlimen Kuching Dr Kelvin Yii yang mengetuai Jawatankuasa Khas Parlimen (PSC) Kesihatan, Sains dan Inovasi berkata pada dasarnya jawatankuasa bersetuju dengan prinsip RUU berkenaan.
Terutamanya, kata Yii, apabila melibatkan kesihatan dan kesejahteraan rakyat dan generasi akan datang serta pengawalseliaan produk-produk tembakau.
"Bagaimanapun, kami mengakui kebimbangan berbeza yang dibangkitkan oleh semua pihak berkepentingan dan melihat kepentingan untuk menangani kelemahan-kelemahan dalam pelaksanaan.
"Ini untuk memastikan akta ini dapat mencapai sasaran yang ditetapkan tanpa menanggung risiko yang tidak diingini," katanya dalam satu kenyataan kepada MalaysiaNow.
Atas sebab itu Yii menegaskan jawatankuasa mengesyorkan supaya kerajaan menangguhkan pelaksanaan dasar GEG selama tiga tahun bagi mengukuhkan persiapan kerajaan.
Ini bermakna GEG akan melibatkan individu yang dilahirkan selepas 2007.
"Termasuklah penyediaan rangka kerja penguatkuasaan antara badan-badan kerajaan dengan betul.
"Kedua, jawatankuasa mencadangkan agar RUU itu memasukkan klausa ‘Penilaian Mandatori’. Laporan Penilaian Mandatori yang dibuat dalam PSC kemudiannya perlu dibawa ke Parlimen dalam bentuk usul perbahasan dan diundi."
Bercakap kepada MalaysiaNow, bekas timbalan pengarah kesihatan (kesihatan awam), Dr Lokman Hakim Sulaiman berkata, berdasarkan pemerhatiannya, RUU itu kelihatan sedang dipolitikkan, walhal ia bukan undang-undang yang berkait dengan kewangan.
"Mengapa ia terjadi mungkin masing-masing banyak kepentingan sebab banyak alasan yang diberi seiring dengan apa yang diutarakan oleh pihak industri rokok dan vape.
"Sebab itu saya minta ahli Parlimen membuat pengistiharan ‘conflict of interest’ jika individu atau parti menerima sumbangan dari industri rokok atau vape," katanya.
Wakil industri rokok turut dilaporkan berada di Parlimen untuk melobi ahli Dewan Rakyat dalam menentang RUU itu.
Malaysia dan New Zealand menjadi dua negara yang membawa usul generasi penamat itu ke Parlimen dalam beberapa minggu lalu.
Sebagai rekod, Malaysia mempunyai kira-kira 21% populasi perokok.
Khairy sebelum ini memaklumkan angka itu mampu turun kepada 4% jika RUU itu diimplementasikan.
Antara bantahan yang dikemukakan terhadap RUU itu ialah ia mampu meningkatkan penjualan rokok dalam pasaran gelap.
Penganalisis data K Pankaj berkata, 57.7% rokok yang berada dalam negara merupakan rokok seludup, di mana ia menjadi hujah pengkritik RUU tersebut
"Harga rokok seludup ini murah yang menyebabkan permintaan tinggi. Aktiviti penyeludupan senang dilakukan.
“Dari segi kutipan cukai, kerajaan mengutip RM3 bilion daripada baki 43% rokok yang sah. Dianggarkan RM8 bilion boleh dikutip jika tiada penyeludupan rokok," katanya kepada MalaysiaNow.
Pankaj berkata, RUU itu juga bersifat punitif dan sukar untuk dilaksanakan.
Katanya jika kerajaan tidak mampu mengawal pemerdagangan haram, maka kerajaan juga sukar mengawal aktiviti penjualan rokok.
Namun bagi Lokman, masalah penguatkuasaan turut membabitkan semua undang-undang dan tidak terhad kepada rokok sahaja.
"Apa barang yang tidak diseludup di negara ini? Petrol, diesel, minyak masak, hatta manusia pun diseludup di negara ini.
"Jadi isu siapa sebenarnya masalah penguatkuasa ini? Saya mengatakan bahawa ia masalah kerajaan di semua peringkat sama ada persekutuan, negeri dan kerajaan tempatan," katanya.
Dalam pada itu, Lokman menegaskan wakil rakyat mempunyai tanggungjawab moral untuk menyokong RUU tersebut.
"Ahli Parlimen adalah pembuat dasar. Dasar asas RUU ini adalah rokok/vape membahayakan kesihatan. Jika tidak masakan tembakau ataulah satu-satunya komoditi yang dikawal oleh instrumen antarabangsa seperti Pertubuhan Kesihatan Dunia.
"Maka ahli Parlimen perlu bersetuju dengan dasar ini dan menyokong RUU ini," tambahnya.


Di sebalik salah faham keputusan ‘dilepaskan tanpa dibebaskan’ oleh mahkamah

Istilah dilepas tanpa dibebaskan (DNAA) yang digunakan di mahkamah ketika proses pendakwaan kes jenayah rasuah sering kali disalah tafsir ramai terutamanya dalam kalangan yang tidak mempunyai latar belakang bidang perundangan, kata pakar undang-undang Haidar Dziyauddin.Beliau berkata, keadaan ini mencetuskan spekulasi dan mengakibatkan persepsi negatif terhadap pihak berkuasa serta badan kehakiman negara apabila maksud DNAA tidak difahami dengan betul dan tujuan di sebalik perundangan itu diwujudkan.Haidar yang juga penasihat undang-undang Universiti Teknologi Mara (UiTM) berkata, perkara ini sering timbul apabila pihak media membuat liputan mengenai pendakwaan kes di mahkamah sebelum melaporkan keputusan DNAA oleh hakim.Keadaan bertambah buruk apabila ia melibatkan individu berprofil tinggi, contohnya dalam kes pendakwaan Riza Aziz anak tiri kepada bekas perdana menteri, Najib Razak yang dilepaskan tanpa dibebaskan daripada pertuduhan pengubahan wang haram AS$248 juta (RM1.25 bilion) yang dikaitkan dengan dana 1MDB pada tahun 2020.“Apabila diumumkan keputusan DNAA, automatik ramai akan membuat tuduhan kononnya mahkamah atau pihak berkuasa seperti SPRM sudah bersepakat dengan ‘penjenayah’,” katanya dalam satu wawancara bersama MalaysiaNow di Shah Alam, Selangor.Haidar berkata, kemarahan dalam kalangan masyarakat mengenai keputusan DNAA sering kali berlaku kerana ia disalah tafsir sebagai DNA (dilepaskan dan dibebaskan) sedangkan kedua-dua keputusan itu adalah dua perkara yang berbeza.Menjelaskan perbezaannya, Haidar berkata, menerusi DNAA, orang kena tuduh (OKT) memang akan dilepaskan daripada pertuduhan yang sedang dihadapi ketika itu, bagaimanapun, individu itu pada bila-bila masa boleh dihadapkan di mahkamah atas pertuduhan yang sama.Katanya, terdapat pelbagai situasi yang boleh mendorong kepada keputusan DNAA termasuk isu teknikal dan ramai tidak tahu bahawa ia sebenarnya memanfaatkan kedua-dua pihak sama ada pendakwaan atau defendan.“DNAA membolehkan pendakwaan semula dengan bukti yang lebih kukuh, dan ini akan mendorong kepada pendakwaan yang tidak dapat dicabar pihak defendan,” katanya.Antara kes terbesar yang diumum sebagai DNAA namun berjaya dijatuhkan hukuman adalah pertuduhan terhadap Najib apabila beliau pada 7 Februari 2019, dilepas tanpa dibebaskan oleh Mahkamah Tinggi daripada tiga tuduhan tambahan pengubahan wang haram berjumlah RM47 juta.Bagaimanapun, pada keesokan harinya, ahli Parlimen pekan itu didakwa semula atas pertuduhan sama di Mahkamah Sesyen sebelum kes itu ditamatkan apabila Najib didapati bersalah bersama empat pertuduhan lain di Mahkamah Tinggi Kuala Lumpur pada 28 Julai 2020.Empat pertuduhan lain itu ialah tiga pertuduhan pecah amanah jenayah dan satu pertuduhan menyalahgunakan kuasa membabitkan dana SRC, bekas anak syarikat 1MDB.Menurut Haidar, selain DNAA, antara strategi pihak pendakwaan untuk menumpaskan sesebuah sindiket jenayah termasuk kes rasuah secara menyeluruh adalah melaksanakan kompaun yang mana tindakan ini tidak akan mengklasifikasikan individu tersebut sebagai “bersalah”, namun ia mempercepatkan proses mendapatkan semula wang atau aset yang diperoleh secara haram.“Ini membolehkan pihak berkuasa kita melumpuhkan sindiket jenayah dengan skala yang lebih besar.”“Ia ibarat strategi melepaskan ‘ikan bilis’ dalam usaha menangkap ‘jerung’ atau ikan yang lebih besar,” katanya.Haidar berpendapat, ramai dalam kalangan masyarakat suka membuat kesimpulan yang salah berhubung keputusan DNAA dan kompaun kerana tidak betul-betul memahami betapa kompleksnya pihak berkuasa menyiasat kes melibatkan rasuah dan pengubahan wang haram.“Kes rasuah melibatkan sekurang-kurangnya dua orang. Justeru, jika individu yang terlibat adalah ramai dan ia membabitkan dana yang begitu banyak, sudah tentu SPRM memerlukan masa untuk menyiasat sebelum dapat lakukan tangkapan untuk menumpaskan sindiket tersebut.“Di Malaysia, pelaksanaan DNAA tidak mempunyai had masa untuk individu tersebut didakwa semula atas pertuduhan sama, jadi ini membolehkan pihak berkuasa mengambil masa mereka untuk melakukan siasatan terperinci,” katanya.


Hampir 83% populasi dewasa terima 1 dos vaksin Covid-19

Seramai 14,648,590 individu atau 62.6% daripada populasi dewasa negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).JKJAV menerusi perkongsian infografik di laman Twitter rasminya hari ini memaklumkan, seramai 19,389,392 individu atau 82.8% telah menerima sekurang-kurangnya satu dos menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) setakat semalam sebanyak 34,027,548 dos.Menurut JKJAV, 59.4% daripada jumlah populasi keseluruhan negara telah mendapat sekurang-kurangnya satu dos vaksin Covid-19, manakala 44.9% telah melengkapkan vaksinasi.Sementara itu, vaksinasi harian semalam merekodkan sebanyak 302,804 dos dengan 142,186 merupakan dos pertama dan 160,618 adalah dos kedua.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


4 peguam pemerhati TMJ hadir perbicaraan kes Bella

Sekumpulan peguam ternama dan berpengalaman luas dilantik oleh Tunku Mahkota Johor (TMJ) Tunku Ismail Sultan Ibrahim hadir ke Mahkamah Sesyen di Kompleks Mahkamah Kuala Lumpur hari ini, bagi memerhati kes perbicaraan pengabaian dan penderaan membabitkan remaja sindrom down dikenali sebagai Bella.Kehadiran empat peguam itu di kamar mahkamah hari ini mencuri perhatian pengamal media, peguam dan anggota polis yang bertugas.Mereka ialah Khairul Anwar Rahmat, Baljit Singh Sidhu, Ikbal Salam dan Mohd Radzi Yatiman.Khairul Anwar ketika ditemui pemberita mengesahkan kehadiran mereka selaku pemerhati dan lantikan tersebut sudah mendapat persetujuan kementerian pembangunan wanita, keluarga dan masyarakat.“Ya, kami dilantik olah TMJ,” katanya.Khairul Anwar merupakan bekas pengerusi Sukarelawan Peguam (SukaGuam).Baljit pula merupakan salah seorang penasihat Suruhanjaya Pencegahan Rasuah Malaysia (SPRM).Manakala Ikbal dan Radzi masing-masing berpengalaman dalam mengendalikan kes-kes jenayah ternama dalam negara.Antara kes yang pernah diwakili mereka seperti kes tuntutan penggunaan kalimah Allah.Sebelum ini, Tunku Ismail menawarkan khidmat peguam secara percuma untuk menjalankan arahan memerhati bagi pihak kementerian pembangunan wanita, keluarga dan masyarakat untuk perbicaraan kes tersebut.Pengasas Rumah Bonda Siti Bainun Ahd Razali kini sedang dibicarakan di atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.Sebelum ini, isteri Tunku Ismail, Che Puan Khaleeda turut menzahirkan rasa simpati terhadap nasib Bella dan berikrar akan membantunya mendapatkan keadilan sewajarnya.“Saya akan lakukan apa saja dengan kuasa yang saya ada bagi mendapatkan keadilan untuk Bella,” tulisnya di media sosial.


Unicef bimbang bunuh diri dalam kalangan kanak-kanak di Malaysia

Unicef hari ini menyuarakan kebimbangan berhubung beberapa laporan berkait tindakan bunuh diri dalam kalangan orang muda di Malaysia ketika langkah-langkah membendung pandemik Covid-19 dilaksanakan di seluruh negara.Dalam sebuah kenyataan, wakil Unicef di Malaysia Rashed Mustafa Sarwar memetik angka daripada pasukan polis yang menunjukkan sebanyak 872 orang melakukan tindakan bunuh diri dari Januari 2019 hingga Mei 2021.Sebanyak 1,708 kes bunuh diri sepanjang tempoh tersebut dan 51% daripadanya terdiri dari kes bunuh diri kalangan kanak-kanak berusia 15 tahun hingga 18 tahun.“Langkah membendung pandemik Covid-19 seperti lockdown memberikan kesan negatif terhadap kesihatan mental ramai orang termasuk golongan muda,” katanya.“Lockdown yang terus berpanjangan menyebabkan golongan muda kurang hubungan sosial yang merupakan aspek penting dalam tempoh usia itu.“Kanak-kanak tidak lagi bersekolah dan mereka ketinggalan dalam pembelajaran dan hubungan sosial yang penting. Ibu bapa mereka pula mungkin kehilangan kerja menyebabkan stres bertambah. Lebih ekstrem lagi, anak-anak ini terpaksa tinggal dengan pendera.”Beliau turut menambah kebimbangan mengenai kesihatan mental sudah berlarutan dan tidak diendahkan, katanya, intervensi segera sangat diperlukan untuk meluaskan khidmat kesihatan mental kepada golongan muda di sekolah dan komuniti.Hari ini, dalam sebuah kenyataan, polis berkata 609 kes bunuh diri telah direkodkan pada 2019, sementara 631 kes pada 2020 dan 468 kes pada 2021 dari Januari hingga Mei lalu – dengan purata sebanyak 2 kes sehari dari 2019 hingga Mei 2021.Dari sudut jantina, rekod menunjukkan kes dilakukan oleh 281 lelaki dan 1,427 perempuan.“Majoriti dari kes-kes tersebut – sebanyak 872 – adalah terdiri daripada mereka yang berusia 15 hingga 18 tahun sementara 668 lagi dari usia 19 hingga 40 tahun,” kata kenyataan polis tersebut.Rashed yang merupakan wakil Unicef di Brunei, berkata angka tersebut adalah satu penggera untuk masyarakat sedar isu kesihatan mental kanak-kanak perlu diutamakan di Malaysia.“Ia adalah perkara mengenai hidup dan mati; sudah masanya ia dilihat demikian,” katanya.


Suami bekas gabenor Bank Negara nafi dakwaan terima rasuah

Tawfiq Ayman, suami bekas gabenor Bank Negara Malaysia (BNM) Zeti Akhtar Aziz hari ini menafikan dakwaan rasuah terhadapnya oleh bekas pegawai bank Goldman Sachs iaitu Tim Leissner pada prosiding perbicaraan yang dikaitkan dengan 1Malaysia Development Berhad (1MDB) di New York, Amerika Syarikat.Menerusi kenyataan yang dikeluarkan kepada media, Tawfiq meluahkan rasa terkejut beliau terhadap dakwaan Leissner itu yang telah dilaporkan oleh media.“Saya tidak kenal Leissner atau Roger Ng Chong Hwa dan tidak pernah bertemu atau berkomunikasi dengan mereka. Saya ingin menegaskan bahawa sepanjang hidup saya, saya tidak pernah menerima rasuah daripada sesiapa.“Berhubung prosiding yang berjalan di New York ketika ini, saya telah dinasihat agar tidak membuat kenyataan lanjut kerana ia mungkin bersifat subjudis. Kami akan mendapatkan nasihat perundangan mengenai langkah seterusnya berhubung kenyataan yang telah dbuat terhadap saya,” katanya.Kenyataan itu, yang dikeluarkan oleh peguamnya daripada Tetuan Jagjit Ariff & Co, telah disahkan oleh rakan kongsi firma guaman berkenaan Wan Muhd Ariff Ameer.Roger Ng telah diekstradisi ke New York pada Mei 2019 untuk berdepan pertuduhan Jabatan Kehakiman AS berhubung skandal 1MDB.Semalam, dilaporkan bahawa keterangan Leissner telah menyebut perihal rasuah membabitkan suami seorang bekas gabenor BNM.


Usahawan didakwa sebabkan kecederaan kini berdepan pertuduhan kes bunuh

Seorang usahawan didakwa di Mahkamah Majistret pada Januari lalu kerana menyebabkan kecederaan seorang pegawai keselamatan sebuah pangsapurai dibawa sekali lagi ke mahkamah hari ini untuk berdepan pindaan pendakwaan kesalahan membunuh, susulan kematian mangsa bulan lalu.Pertuduhan tersebut dipinda selepas polis mengklasifikasi semula kematian pegawai keselamatan tersebut yang diserang ketika menjalankan tugas di kawasan kolam renang pangsapuri tersebut Disember tahun lalu sebagai kes bunuh.Bagaimanapun, tiada pengakuan bersalah dirakamkan oleh Ahmad Noor Azhar Muhammad, 33, selepas pertuduhan dibaca di hadapan majistret Noor Azreen Liana Mohd Darus.MENYUSUL LAGI


Kes harian Covid-19 turun lagi bawah 11,000

Malaysia merekodkan kes baru sebanyak 10,959 menjadikan kes keseluruhan Covid-19 meningkat sebanyak 2,209,194 kes.Sarawak mencatat kes harian tertinggi sebanyak 2,723 hari ini disusuli Johor yang mencatat 1,226 kes jangkitan.Sabah mencatatkan kes harian sebanyak 751, Kedah (660), Kelantan (983), Perak (713), Pulau Pinang (793), Kuala Lumpur (176), Pahang (739), Melaka (346), Negeri Sembilan (110), Terengganu (691) dan Selangor (979).Putrajaya (18), dan Perlis (51) sahaja negeri yang mencatat kes dua digit hari ini.Sementara Labuan tidak mencatatkan sebarang kes hari ini.Dalam pada itu, kes memerlukan bantuan pernafasan adalah sebanyak 579 kes  di mana 378 kes adalah positif Covid-19; 201 kes disyaki dan masih dalam siasatan.Daripada 10,959 kes harian yang dilaporkan pada hari ini, 205 kes (1.9%) adalah kategori 3, 4, dan 5; sementara 10,754 kes (98.1%) lagi adalah terdiri daripada kategori 1 dan 2.


Muhyiddin: Pinggirkan Felda dalam belanjawan dendam politik PH?

Muhyiddin Yassin hari ini mengingatkan kerajaan supaya tidak meminggirkan kebajikan peneroka Felda semata-mata kerana mereka dilihat menyokong Perikatan Nasional (PN) pada pilihan raya umum lalu.
Pengerusi PN itu berkata nasib peneroka Felda tidak langsung diberikan perhatian pada Belanjawan 2023 dibentangkan Perdana Menteri Anwar Ibrahim baru-baru ini.
“Adakah kerajaan Madani ini tidak memandang warga Felda sebagai kelompok masyarakat yang penting dan memerlukan pembelaan?" katanya berucap di Dewan Rakyat hari ini.
“Atau ini sebenarnya dendam politik Pakatan Harapan terhadap warga Felda yang diketahui rata-rata menolak PH pada Pilihan Raya Umum ke-15 yang lalu?”
Muhyiddin merujuk kepada keputusan kerajaan yang tidak meneruskan inisiatif pelupusan hutang peneroka Felda sebanyak RM8 bilion atas alasan masalah kepada aliran tunai Felda.
Jelas Muhyiddin, inisiatif pelupusan hutang yang diumumkan di bawah kerajaan PN sebelum ini memberi kesan besar kepada aliran tunai Felda kerana hutang-hutang mereka adalah hutang lapuk, di samping Felda juga sudah menerbitkan sukuk bernilai RM9.9 bilion yang dijamin kerajaan.
Muhyiddin dalam ucapannya turut menyifatkan Belanjawan 2023 tidak mempunyai hala tuju jelas dalam usaha memulihkan ekonomi negara.
Beliau turut mempersoalkan ketiadaan janji manifesto gabungan PH dan Barisan Nasional (BN) dalam belanjawan dibentangkan 24 Februari lalu.
Ia termasuk janji menyalurkan peruntukan sama rata bagi semua kawasan Parlimen termasuk yang dimenangi pembangkang, menghapuskan kartel sektor bahan makanan dan janji melupuskan hutang golongan miskin serta biasiswa untuk golongan B40.
“Beranikah Tambun (Anwar) mengakui janji-janji manifesto PH sekadar retorik politik? Bagaimana pula dengan janji-janji manifesto parti lain dalam kerajaan campuran?"
Muhyiddin mengingatkan janji dalam manifesto BN untuk memperkenalkan Skim Bantuan Pendapatan Asas di mana kerajaan akan mengkreditkan “top up” secara automatik ke dalam akaun semua isi rumah yang mempunyai pendapatan kurang RM2,208 sebulan.
RM500 untuk akaun KWSP
Muhyiddin turut mengkritik cadangan belanjawan mengkreditkan RM500 ke dalam Akaun 1 pencarum Kumpulan Wang Simpanan Pekerja (KWSP) berusia 40 hingga 54 tahun dengan simpanan kurang RM10,000.
Katanya, ia hanya memanfaatkan segelintir pencarum sahaja sedangkan hampir 53% penyumbang caruman aktif tidak mendapat manfaat daripada pemberian tersebut.
“Golongan pencarum yang berumur di bawah usia 40 tahun pula dinafikan hak mereka untuk mendapat bantuan yang sama.
“Permintaan pencarum untuk mengeluarkan simpanan KWSP juga tidak dipedulikan. Jelas kerajaan hari ini tidak mendengar denyut nadi rakyat yang sedang dihimpit oleh bebanan kos sara hidup yang tinggi.”


Bill Gates, isteri umum perceraian selepas 27 tahun

Pengasas Microsoft, Bill Gates dan isterinya Melinda mengumumkan perceraian mereka pada Isnin selepas berkahwin selama 27 tahun.Pengumuman itu dibuat menerusi Twitter oleh pasangan paling kaya di dunia itu sambil menambah akan terus bekerjasama dalam Bill & Melinda Foundation, sebuah yayasan yang mendanai pelbagai projek kemanusiaan di seluruh dunia.“Selepas pertimbangan yang panjang dan pelbagai usaha untuk memulihkan hubungan, kami memutuskan untuk mengakhiri perkahwinan kami,” kata mereka.“Kami akan terus berkongsi misi dan akan terus bekerja bersama-sama di yayasan, tetapi tidak percaya dapat bersama-sama sebagai pasangan untuk fasa berikutnya dalam hidup kami.”Bill Gates, 65, dan Melinda Gates, 56, berkahwin pada 1994 ketika wanita itu bekerja dengan firma teknologi dimiliki Bill.Sepanjang perkahwinan, mereka dikurniakan tiga cahaya mata.Dalam kenyataan yang sama, mereka berdua memohon untuk diberikan ruang dan waktu bagi merancang kehidupan baru mereka selepas perpisahan tersebut.Pengumuman tersebut muncul selepas dua tahun pengasas Amazon, Jeff Bezos, yang juga antara individu terkaya dunia mengumumkan perceraian dengan isterinya, MacKenzie.


Tiada keperluan isytihar darurat iklim ketika ini, kata Saifuddin

Belum ada keperluan untuk kerajaan mengisytiharkan darurat iklim ketika ini susulan beberapa negeri terjejas teruk akibat banjir, kata Menteri Dalam Negeri Saifuddin Nasution.
Beliau berkata untuk mengisytiharkan darurat iklim, beberapa proses dan penilaian tertentu perlu dilakukan oleh pihak bertanggungjawab bagi keputusan dibuat apabila tiba masanya.
"Buat masa ini belum ada keperluan isytihar darurat iklim kerana keadaan (banjir) masih lagi terkawal kerana untuk berbuat demikian ia ada proses dan penilaian tertentu oleh pihak yang bertanggungjawab.
"Saya fikir keseluruhan operasi terkawal dan berjalan baik dan laporan telah diberikan secara berkala termasuk semasa mesyuarat jemaah menteri semalam," katanya.
Beliau berkata demikian pada sidang media di pusat pemindahan sementara (PPS) Alor Pasir hari ini, selepas menyampaikan bantuan sumbangan kepada mangsa banjir.
Turut hadir Timbalan Menteri Dalam Negeri Shamsul Anuar Nasarah dan Ketua Polis Kelantan Muhamad Zaki Harun.
Sebelum ini, media melaporkan Ahli Parlimen Muar Syed Saddiq Syed Abdul Rahman mahu mencadangkan pengisytiharan darurat iklim dan menggerakkan usaha yang radikal bagi membincangkan langkah-langkah mitigasi segera untuk membendung dan mengurangkan risiko dan impak banjir yang sedang melanda negara terutamanya di negeri Pantai Timur.
Mengulas lanjut, Saifuddin berkata pihaknya turut memberi tambahan aset udara ke Kelantan dan Terengganu.
"Aset tambahan udara yang saya minta dari pasukan polis sediakan adalah dua unit di Kelantan dan satu unit di Terengganu.
"Pada masa sama, kita gesa mangsa terlibat agar beri kerjasama yang baik sekiranya diminta berpindah oleh pihak berkuasa kerana jika melengahkan masa ia boleh mengancan nyawa," katanya.


Melawan Operasi Lalang dari London

Operasi Lalang bermula pada 27 Oktober 1987.Ketika itu aku duduk di No 44, Newmill House, Devas Street di London E3.Flat aku hanya tujuh minit dari stesen kereta api bawah tanah Bromley-by-Bow.Kawan aku Yunus Ali ditangkap oleh polis di bawah Akta Keselamatan Dalam Negeri (ISA).Aku diberitahu oleh Jomo Kwame Sundaram tentang penangkapan Yunus.Aku juga dibawa berjumpa Udo, warga Jerman yang bertugas di ibu pejabat Amnesty International, London.Amnesty International, daripada apa yang aku faham sedang meneliti keadaan dan perkembangan untuk tindakan seterusnya.Aku secara peribadi memerlukan berita selanjutnya.  Aku nak tahu apa yang terjadi sehingga Yunus tertangkap. Aku wajib membuat panggilan telefon.Siapa yang wajib aku panggil? Lebih dari 10 tahun aku meninggalkan Malaysia.Semenjak aku sampai ke London, aku agak kurang malah jarang berhubung dengan kawan-kawan di tanah air.Ketika aku di Karachi, Pakistan aku amat rajin menulis surat kepada kawan-kawan di Australia dan Malaysia.Malah ketika aku di Wavre, Belgium aku masih rajin menulis surat.Surat daripada kawan-kawan dari seluruh pelusuk menjadi oksigen untuk aku meneruskan perjalanan.Sesampai ke London semua berubah. Aku dalam dunia baru yang rancak lagi menarik.Kota London kota budaya – tepuk dada tanya dompet.Akhbar harian aku The Guardian yang boleh aku dapati di tepi stesen tube dalam perjalanan ke kuliah.Saluran televisyen yang aku ikuti BBC atau Channel 4.Panggung wayang dan panggung teater berselirat.Untuk belanja harian aku bekerja sebagai pelayan restoran. Jujur aku katakan, aku amat selesa.Aku tidak lagi bersendirian dalam kesesakan orang ramai.  Aku tidak diganggu oleh bahasa untuk meluncur laju.Aku kini sebahagian daripada sosok yang meramaikan kota London.Hari Khamis  setiap minggu dua majalah – Time Out dan City Limit akan keluar di pasaran.Majalah ini yang akan menjadi pemandu untuk warga kota London.Semua cita rasa manusia dalam dunia ini akan ditemui dalam majalah ini.Dalam kota London kita akan bertemu dengan segala jenis makanan dari seluruh dunia.Dengan semua jenis muzik dan wayang dari seluruh dunia.Dengan pelbagai “genre” parti politik dari seluruh dunia.Dengan semua jenis ceramah, forum dan perbincangan dari seluruh dunia.Dengan semua jenis agama dari seluruh dunia.Dengan semua jenis keberahian seksual dari seluruh dunia.Dengan pelbagai bentuk aksi politik dari seluruh dunia.Semua boleh aku ditemui hanya dengan membaca Time Out atau City Limits.Time Out dan City Limits ialah “Al-Kitab” yang menjadi pemandu cita rasa warga London.Melalui majalah ini “Londoner” boleh tahu tempat, masa dan sistem pengangkutan paling hampir untuk memenuhi cita rasa.Kalau tak mahu membeli  majalah, jangan risau ada majalah percuma “What’s On” yang diedarkan di pintu masuk stesen tube dalam pusat kota setiap hari Rabu.London adalah kota tepuk dada tanya selera.Aku tak perlu meninggalkan London pergi ke Lagos untuk menikmati air nira Nigeria.Aku tak perlu ke Mexico untuk menikmati taco.Dengan gerak laku dan bijak mengayat sebagai Londoner aku tak perlu ke Tokyo atau Osaka untuk bermalam dengan minah Jepun.Aku tak perlu ke Rom untuk mengayat agar dapat menikmati kucupan panas lidah basah minah Itali.Ini kota London – tepuk dada buka zip.Bayangkan aku yang mula menginap kini dalam perjalanan untuk menjadi Londoner.Aku sudah merayau dari Kuala Klawang ke Kuala Lumpur ke Melbourne, ke Tokyo, ke New Delhi, ke Beirut, ke Damas, ke Tehran, ke Kabul dan kini aku menjadi warga kota London.Ketika ini kawan aku Yunus ditangkap di bawah ISA di Kuala Lumpur.Yunus ditangkap dalam Operasi Lalang.Aku pukul telefon untuk bercakap dengan Rohana Ariffin.Sudah lama aku kenal dengan Rohana.Ada kisah yang berjela-jela antara aku dan Rohana.Ketika aku tinggalkan Malaysia Rohana sedang bertugas sebagai pegawai Felda.Pada tahun 1975 aku difahamkan Rohana menjadi pensyarah di Universiti Teknologi Malaysia (UTM) di kampus Jalan Gurney.Suami Rohana ialah Abu Yacob wakil Al-Fatah dan kemudian menjadi duta Palestin pertama di Malaysia.Bila aku menelefon Rohana dia berada di Warwick University – England Utara.Rohana datang pada bulan September 1987 dan mendaftar sebagai pelajar.Dia sedang membuat kajian untuk mempersiapkan ijazah kedoktoran (PHD).“Bila Yunus kena tangkap?”“Jomo beritahu aku dua hari lalu”.Rohana juga rapat dengan Yunus.Malah pada tahun 1984 Rohana menyimpang dari Tripoli di Libya untuk datang bercuti ke London setelah selesai mengikuti persidangan Buku Hijau Muammar Gaddafi.Aku juga datang menyusul dari Wavre, Belgium.Kami sama-sama menumpang di rumah Yunus di Stratford, E7.“Jumaat petang kami datang”. Rohana berjanji akan turun ke London.Berita tangkapan beramai-ramai Operasi Lalang mula heboh ke seluruh dunia.Akhbar The Guardian di kota London melaporkan. Akhbar lain aku tidak membaca.Jumaat petang Rohana sampai dengan anaknya Taera.Taera ini Minah Melayu campur Palestin.Taera lahir pada Ogos 1974 ketika aku berada di Tokyo.Mustahil aku lupa. Sesampai aku dari Tokyo Abu Yacob terus meminta aku pergi ke Hospital di Medan Tengku.Taera dilahirkan.Ketika aku sampai ke hospital aku masih lagi dalam keadaan “terbang”.Aku “terbang” hasil daripada champagne yang aku minum dalam kapal terbang MAS.Hendak dijadikan kisah – ketua pramagura pesawat MAS yang aku naiki ialah Ahmad Fauzi seorang “old boy”.Maka berteko-teko champagne sampai ke meja aku.Petang itu ketika Taera sampai aku ternampak dia memakai dua jam tangan – di tangan kiri dan kanan.Jangan silap faham bukan Taera hendak mengikut waktu Kuala Lumpur dan waktu London. Tidak. Bukan.Ha. Ha. Ini fesyen yang amat cool ketika itu.Anak anak gadis belasan tahun pada ketika ini semuanya basah lembab terpengaruh dengan Bros yang memakai dua jam tangan.Bros ialah kumpulan penyanyi dua beradik kembar, Matt Gross dan Luke Gross. Mereka ini kacak dan jambu.Bulan Ogos 1987 lagu pertama Bros “I Owe You Nothing” melanggar London.London hangat dan basah dengan Bros. Mustahil mata akan terlepas daripada ternampak poster Bros, kalender Bros, topi Bros, baju T Bros dan seribu satu bahan jualan yang bersangkutan dengan penyanyi kembar dua beradik ini.Malah aku sendiri secara tak sengaja pernah ternampak Matt sedang meloncat-meloncat atas katil ketika dia mahu membeli tilam di kedai perabut di Tottenham Court Road.Jangan silap faham aku tidak pernah meminati Bros. Aku kenal Bros kerana Taera pakai dua jam tangan. Taera pada ketika itu  hanya seorang daripada berjuta anak gadis belasan tahun yang akan basah apabila melihat Bros bertandak dan menyanyi.“Taera…. why are you wearing two watches?” Aku cuba berlagak sebagai penjaga moral.“I like it”. Jawapan yang jujur. Aku tidak perlu mencari ayat atau hadis untuk menentang jawapan Taera.“Joe dan Irene juga akan datang esok?”“Sapa Joe? Sapa Irene?” Dua nama yang tak pernah muncul dalam perjalanan aku.“Joe… dia buat MA di Warwick. Irene isteri dia. Datang melawat. Bulan lepas dari KL”.“Aku ajak Jomo datang”. Aku beri cadangan. Lalu aku menelefon Jomo di Cambridge mengajak dia datang sama.No 44, Newmill House, flat dua bilik di wilayah “working class”.Untuk jantan solo seperti aku, flat ini cukup lumayan. Tapi jika ada dua atau lebih anak aku rasa flat ini sempit tak sesuai. Flat ini  milik Majlis Bandaran Tower Hamlet. Flat khusus untuk warga kelas buruh berpendapatan rendah.Tetangga aku di No 43 ialah Mr Ali berasal dari Bangladesh bersama isteri dan tiga orang anak.Dari sejarah yang aku difahamkan flat-flat ini didirikan sesudah perang dunia kedua.Wilayah tempat aku tinggal ini tidak jauh dari Dockland, pelabuhan besar Sungai Thames.Wilayah ini antara yang paling teruk di bom oleh Luftwaffe, kapal terbang pengebom Jerman.Awalnya kawasan perumahan ini untuk menampung mereka yang pulang dari perang.Akhirnya menjadi wilayah “orang putih miskin” dan imigran baru dari Bangladesh.Esoknya petang Sabtu, Joe dan Irene sampai.Aku sebagai tuan rumah mempersilakan mereka masuk.Aku agak tergamam kerana suami isteri ini datang bersama Lucy dan Natasha.Anak gadis ini, Lucy aku rasa lebih muda dari Taera.“My husband and my brother detained. Isham do you remember Irene?” Lucy berkata sambil bersalaman.Aku terperanjat. Suami Lucy ayah kepada Natasha – John Sybil juga di tangkap di bawah ISA.Adik Lucy bernama Julian juga ditahan.“Isham .. do you remember Irene Xavier? She was arrested”. Lucy mengulangi soalan yang tidak aku jawab.Aduh! Lucy  ini amat aku kenali.Irene Xavier juga aku kenal baik. Kami masuk ke Universiti Malaya pada tahun dan fakulti yang sama.Kami juga tinggal di Kolej Kelima.Kami bersama-sama diorientasi ketika masuk ke Kolej Ke Lima pada tahun 1971.Mustahil aku akan melupakan Lucy dan Irene.Aku tidak kenal suami Lucy, John Sybil. Aku tak kenal Julian adik Lucy.Irene dan Lucy ini aktivis daripada Students Catholic Movement (SCM).Kelab Sosialis Universiti Malaya selalu bekerjasama dengan SCM.Garis pandangan dunia kami amat serasi.Garis pencerahan yang dibawa oleh SCM agak selari dengan garis pandangan dunia Kelab Sosialis.Mahasiswa, pelajar dan anak muda dari SCM menganut fahaman Liberation Theology. Kami dari Kelab Sosialis menganut fahaman kiri.Garis iman “liberation theology” ini dimulakan oleh Gustavo Gutierrez (1928) seorang paderi, ulama dan ahli falsafah mazhab Dominican dari Peru.Paderi Gustavo ini juga adalah bekas graduan dari University Catholic Lueven (UCL) Belgium.Para alim ulama Kristian yang mengajukan liberation theology mengahwinkan pemahaman teologi Kristian dengan analisa sosio-ekonomi yang sedia wujud.Para alim ulama ini juga menganjurkan agar penganut Kristian membantu dan membebaskan umat manusia daripada penindasan dan kemiskinan.Garis ajaran liberation theology ini mula berkembang di Amerika Latin pada tahun 60-an.Ianya bertujuan untuk mengembangkan keadilan dalam dunia.Pada hemat aku teologi ini juga sama seperti teologi Islam yang disebarkan oleh Ali Shariatai (1933-1977) dan Ayatollah Taleghani (1911-1979) di Iran.Pandangan dan pegangan Shariati dan Taleghani inilah yang mengampoh ketika warga Iran bangun melawan kezaliman Shah Reza Pahlavi.Aku tidak sangka petang itu di 44, Newmill House aku akan bertemu dengan Lucy.Dia sedang belajar dalam bahagian undang-undang di East London Polytechnic.Kalau tidak kerana Operasi Lalang kami tak akan bersua.Petang itu juga untuk pertama kali aku berjumpa dengan Irene Fernandez dan Joe suaminya.Nama Joe pernah aku dengar daripada Rohana kerana dia membuat ijazah master di universiti yang sama dengan Rohana.Irene Fenandez? Aku tak pernah kenal. Aku difahamkan Irene mengendalikan NGO di Malaysia.Di London aku hanya mengenali Irene ini sebagai isteri kepada Joe. Dia datang ke Warwick kerana suaminya sedang menyambung belajar di sana.Petang Sabtu itu Jomo sampai agak lambat sedikit.Ruang tamu aku yang kecil menjadi padat. Operasi Lalang menemukan warga Malaysia di 44, Newmill House.Jomo membawa berita terkini.Nama-nama baru disebutkan.Semuanya aku tak tahu dan tidak kenal.Nama seperti Dr Nasir Hashim, Dr Kua Kia Soong, Dr Chandra Muzaffar, Dr Cecilia Ng, Heng Leng dan KK Tan, semua ini hanya bunyi untuk telinga aku.Hanya nama Chandra yang aku ingat dan aku kenal.Kerana sebelum Operasi Lalang Chandra pernah datang ke London dalam satu program.“The biggest arrest by Mahathir”. Lucy berkata.Aku tidak tahu pun siapa sebenarnya Mahathir Mohamad ini.Aku sedar ketika Operasi Lalang Mahathir adalah penerbit utama kerana dia merupakan perdana menteri.Pada tahun 1970 aku ada membeli buku “haram” The Malay Dilemma tulisan Mahathir.Ketika itu apa sahaja yang dilarang baca, aku akan baca.Apa sahaja yang dilarang minum, aku akan minum.Apa sahaja yang dilarang hisap aku akan hisap.Aku sedang memupuk pencerahan muda aku.Makin dilarang makin menjadi.Aku masih ingat lagi pada tahun 1969 beberapa bulan selepas 13 Mei, ketika aku belajar di Kuala Kangsar.Aku ada membaca surat Mahathir – saikostail – kepada Tunku Abdul Rahman.Isinya tentang Tunku suka main kuda dan minum whiskey.Ada kawan-kawan satu dorm yang ulang sebar. Aku tak ambil pot.Dalam tahun 1969 itu juga aku terbaca konsep “Malay Ultra”.Entah apa maknanya aku pun tidak faham sangat. Yang aku faham Melayu nak bunuh Cina, bergaduh di Kuala Lumpur.Darurat diumum. Parlimen digantung.Ketika aku meninggalkan Malaysia, Tun Razak adalah perdana menteri.Mahathir berjawatan menteri pelajaran.Ghazali Shafie menteri dalam negeri (1922-2010).Daripada apa yang aku diberitahu Mahathir yang meminda Akta Universiti dan Kolej Universiti 1974.Aku tidak faham apa latar belakang hingga berlakunya tangkapan beramai-ramai ini.Bukan aku bebal politik. Tetapi untuk memahami penangkapan beramai-ramai seperti Operasi Lalang pasti ada latar belakangnya.Tahun 1974 ada Operasi Mayang.Aku tahu latar belakangnya.Operasi Mayang bertujuan untuk menangkap kami para pelajar, mahasiswa yang turun berdemo dan bersetiakawan dengan kaum tani miskin dari Baling, Kedah.Ketika itu aku adalah setiausaha agung Majlis ke 16, Persatuan Mahasiswa Universiti Malaya (PMUM).Aku juga presiden PMUM ke 17 yang baru dilantik.Petang itu di 44, Newmill House kami bertemu dan kami berbincang.Apa yang wajib kami lakukan.Suami Lucy dan adiknya ditahan.Kaum kerabat Jomo dari majalah Nadi Insan seperti Heng Leng, Cecelia dan Dr Nasir ditangkap.Aku kerana Yunus ditangkap.Lalu kami bersetuju untuk membuat satu program untuk memberi pencerahan kepada pelajar Malaysia yang bersepah-sepah dalam kota London.Aktivis pelajar Malaysia yang dulunya berkampung di 34, Birnam Road semua sudah pulang ke Malaysia.Maria Chin sudah pulang. Sivarasa dari Oxford selamat dipanggil ke Bar di Lincoln Inn untuk menjadi peguam.Kini Siva juga sudah pulang.Akhirnya aku menjadi pewaris tradisi 34, Birnam Road.Dan aku wajib meneruskan apa yang dilakukan oleh aktivis yang terdahulu daripada aku.Sebelum aku sampai ke London sudah wujud Singapore And Malaysia British Association (Simba).Juga  wujud Federation of Eire United Kingdom Malaysian and Singaporean Students Organisation (FEUMSSO).Persatuan pelajar yang asalnya mengendalikan tiket penerbangan akhirnya menjadi persatuan pelajar progresif di Konferensi Dublin pada 23 March 1968.Aku yang tak pulang-pulang ke Malaysia kini mengambil alih dan menyambung tanggungjawab untuk  membawa pencerahan tentang apa yang berlaku di Malaysia bukan sahaja kepada pelajar Malaysia di London tapi juga kepada warga United Kingdom dan Eropah.Aku pelajar tahun satu di Polytechnic of Central London kini kembali menjadi aktivis pelajar.


Bekas presiden Sri Lanka dibenar masuk ke Thailand

Bekas Presiden Sri Lanka Gotabaya Rajapaksa boleh masuk ke Thailand seperti yang diminta oleh kerajaan negaranya, tetapi untuk tempoh sementara.
Ketua Pengarah Jabatan Penerangan dan Jurucakap Kementerian Luar Thailand, Tanee Sangrat dalam satu kenyataan berkata pertimbangan untuk membenarkan Gotabaya masuk adalah berdasarkan hubungan mesra yang sudah lama terjalin antara kedua-dua negara.
“Sebagai pemegang pasport diplomatik Sri Lanka, bekas presiden (Gotabaya) boleh masuk ke Thailand tanpa visa untuk tempoh 90 hari, mengikut Perjanjian Pengecualian Visa 2013 antara Thailand dan Sri Lanka.
“Beliau boleh tinggal sementara dengan tujuan perjalanan seterusnya. Tidak ada permohonan suaka politik,”  katanya ketika diminta mengulas laporan mengenai pergerakan Gotabaya ke Thailand dari Singapura.
Bagaimanapun, beliau tidak mendedahkan bila Rajapaksa akan tiba tetapi media tempatan melaporkan  beliau dijangka tiba di Thailand pada Khamis.
Thailand akan menjadi negara persinggahan sementara kedua Rajapaksa di Asia Tenggara. Bekas presiden itu melarikan diri dari Sri Lanka pada Julai ke Singapura pada 14 Julai melalui Maldives di tengah-tengah bantahan besar-besaran terhadap krisis ekonomi terburuk negara pulau itu dalam tempoh tujuh dekad.
Bulan lalu, kementerian luar Singapura mengeluarkan kenyataan yang mengesahkan bahawa Rajapaksa dibenar masuk ke Singapura atas kapasiti "lawatan peribadi".
Jurucakap MFA Singapura berkata Rajapaksa tidak meminta suaka dan tidak diberikan sebarang suaka.


Kemasukan ke beberapa daerah di Sabah tidak dibenarkan sepanjang PKPB

Hanya warganegara yang berasal dari Sabah, pemegang pas yang dikeluarkan oleh Jabatan Imigresen Negeri dan individu yang menjalankan perkhidmatan perlu (essential services) dibenarkan masuk ke negeri itu berkuatkuasa 7 Oktober ini.Menteri Kanan (Keselamatan), Ismail Sabri Yaakob dalam satu kenyataan hariannya berkata perkembangan itu dipersetujui oleh mesyuarat khas menteri-menteri hari ini selepas meneliti pembentangan daripada pihak Kementerian Kesihatan (KKM) dan cadangan daripada kerajaan negeri.Pada masa sama, mesyuarat khas tersebut turut melaksanakan Perintah Kawalan Pergerakan Bersyarat (PKPB) bagi tiga daerah iaitu di Kota Kinabalu, Penampang dan Putatan.“Pergerakan keluar masuk di ketiga-tiga kawasan PKPB ini adalah tidak dibenarkan. Hanya perkhidmatan perlu termasuk kilang dan rantaian yang berkaitan dibenarkan.“Pihak Kementerian Perdagangan Antarabangsa dan Industri (Miti) akan menyenaraikan jenis perkhidmatan perlu yang terbabit di kawasan berkenaan.“Selain kategori ini, mereka diwajibkan mendapatkan kebenaran khas daripada kerajaan negeri Sabah,” katanya dalam kenyataan hari ini.Ismail berkata, pelaksanaan PKPB itu adalah bagi membendung jangkitan dan penularan COVID-19 dalam kawasan berkenaan serta membolehkan aktiviti pengesanan kes secara bersasar dilaksanakan.Justeru, kerajaan mengeluarkan prosedur operasi standard (SOP) yang perlu dipatuhi di kawasan PKPB berkenaan.Selain itu, hanya dua orang dari satu rumah dibenarkan keluar untuk mendapatkan bekalan makanan dan perniagaan bukan keperluan (non essential services) perlu ditutup sepanjang tempoh PKPB.Kaedah pembelian makanan pula hanya melalui kaedah pandu lalu, penghantaran dan bawa pulang.Dalam pada itu, semua restoran, kedai makan, kedai runcit dan kedai serbaneka dibenarkan beroperasi bermula 6.00 pagi hingga 6.30 petang sahaja dan waktu operasi stesen minyak antara 6 pagi hingga 6 petang.SOP lain yang ditetapkan adalah:– Operasi pasar harian adalah antara hingga 6 pagi hingga 2 petang sahaja.– Operasi pasar malam, tamu, pasar borong, dan pasar tani adalah tidak dibenarkan.– Waktu operasi klinik dan hospital kerajaan dan swasta dibenarkan secara 24 jam.– Farmasi dan kedai menjual ubat-ubatan beroperasi mulai 6 pagi hingga 6 petang sahaja.– Aktiviti dan perkhidmatan di semua lapangan terbang dan pelabuhan dibenarkan beroperasi. Pergerakan petugas/ penumpang perlu mendapatkan kelulusan PDRM terlebih dahulu.– Kenderaan yang membawa barangan keperluan (essential) dibenarkan keluar masuk dengan mendapatkan kebenaran PDRM terlebih dahulu.– Perkhidmatan teksi/e-hailing (maksimum 2 penumpang) dan penghantaran makanan dibenarkan beroperasi dari jam 6 pagi hingga 8 malam sahaja.– Perkhidmatan bas ekspres dan bas henti-henti tidak dibenarkan beroperasi.– Bagi kes kecemasan adalah dibenarkan tetapi perlu mengemukakan permohonan pergerakan kepada pihak berkuasa.– Penduduk yang bekerja tidak dibenarkan keluar dari kawasan dan tidak boleh bekerja sepanjang tempoh PKPB.– Majikan hendaklah mematuhi perintah ini dan membenarkan pekerja bercuti atau bekerja dari rumah.– Kebenaran untuk bekerja hanya bagi perkhidmatan perlu dengan kelulusan PDRM.– Masjid, surau, rumah ibadat bukan islam, Institut Pengajian Tinggi Awam dan Swasta, Institut Latihan Kemahiran, Sekolah, Tadika, Taska, Pusat Tahfiz, Pusat Jagaan Kanak-Kanak tidak dibenarkan.– Semua aktiviti sukan, rekreasi, sosial dan budaya adalah tidak dibenarkan.– PDRM bertanggungjawab melaksanakan kawalan ke atas kawasan tempatan jangkitan dengan bantuan Angkatan Tentera Malaysia (ATM), Angkatan Pertahanan Awam Malaysia (APM) dan Jabatan Sukarelawan Malaysia (Rela).Ismail Sabri berkata, kerajaan akan terus berbincang dengan kerajaan Sabah untuk memantau situasi di seluruh daerah dan akan mendapatkan nasihat Kementerian Kesihatan (KKM) dari semasa ke semasa sebelum mengambil sebarang tindakan.Sehingga kini, kes jangkitan Covid-19 terkumpul adalah sebanyak 12,381 kes dan kes aktif dengan kebolehjangkitan sebanyak 1,961 kes.


Ratusan pelancong lewat susulan masalah komputer di lapangan terbang Hong Kong

Ratusan pelancong di lapangan terbang antarabangsa Hong Kong berdepan kelewatan selepas perkhidmatan komputer rosak, lapor penyiar TVB hari ini, dengan rakaman menunjukkan ramai orang terpaksa beratur panjang dengan bagasi mereka.
Pihak berkuasa lapangan terbang berkata pihaknya sedang menyediakan kenyataan mengenai kejadian itu tetapi tidak dapat mengesahkan butiran lanjut.
Menurut TVB, beberapa kaunter daftar masuk di lapangan terbang yang biasanya cekap di bandar ini ditutup kerana mengalami masalah teknikal.
Cathay Pacific Airways, syarikat penerbangan utama bandar itu, adalah antara yang teruk terjejas, lapor South China Morning Post.
Reuters cuba mendapatkan maklum balas daripada Cathay tetapi tidak berjaya.
Lapangan terbang Hong Kong merupakan salah satu hab penerbangan antarabangsa tersibuk sebelum pandemik Covid-19, dengan lebih 71 juta penumpang direkodkan pada 2019.
Kerajaan bandar tersebut melancarkan kempen promosi yang digelar "Hello Hong Kong" bermula pada Mac untuk menarik pelancong dan ahli perniagaan datang ke wilayah pentadbiran khas China itu selepas kekurangan pelawat dalam tempoh tiga tahun lalu susulan sekatan akibat Covid.


Bimbang kemasukan universiti terjejas, kerajaan cadang sekolah dibuka semula untuk calon SPM

Kementerian Pendidikan menggesa pertimbangan kerajaan supaya membenarkan pelajar Tingkatan 5 dan Pra-Universiti (Pra-U) ke sekolah bagi menjalani sesi pembelajaran seperti biasa susulan lanjutan Perintah Kawalan Pergerakan Bersyarat (PKPB) di Sabah, Kuala Lumpur, Selangor dan Putrajaya disebabkan peningkatan kes Covid-19.Difahamkan, Menteri Pendidikan Radzi Jidin meluahkan kegusarannya terhadap kemungkinan peperiksaan Sijil Pelajaran Malaysia (SPM) dipinda sekali lagi selepas penutupan sekolah di negeri-negeri tersebut yang akan menjejaskan sistem peperiksaan dan kemasukan universiti selama dua tahun.“Perdana menteri meminta kementerian pendidikan untuk memutuskan (sama ada akan membenar pelajar ke sekolah atau menangguhkan peperiksaan), tetapi ketua pengarah kesihatan berkata tidak perlu kerana dia yakin jumlah kes di negeri-negeri ini akan menurun dalam beberapa minggu, “kata sumber kepada MalaysiaNow.Mesyuarat khas itu dipengerusikan Perdana Menteri Muhyiddin Yassin dan disertai jemaah menteri, ketua pengarah agensi-agensi dan penasihat tertinggi kerajaan.Kata sumber itu, Radzi dalam mesyuarat tersebut bimbang jika keadaan tidak boleh dikawal dan ia berupaya menjejaskan sistem peperiksaan dalam jangka masa panjang.“Katanya guru-guru tertekan dan para pelajar tingkatan empat pun dikatanya dah cukup terseksa dengan sesi pembelajaran sewaktu pandemik ini.”Bagaimanapun, menurut sumber masih belum ada perkembangan dan keputusan rasmi mengenai perkara itu.Mesyuarat khas itu dipengerusikan Perdana Menteri Muhyiddin Yassin dan disertai jemaah menteri, ketua pengarah agensi-agensi dan penasihat tertinggi kerajaan.Kebimbangan yang timbul calon SPM tahun ini terpaksa menduduki peperiksaan tahun depan, manakala calon tahun 2021 perlu mengambil peperiksaan pada tahun 2022.Penangguhan itu juga akan menjejaskan kemasukan ke universiti.“Jika tangguh lagi, tempoh permohonan dan kemasukan ke universiti pula akan terjejas.”Calon SPM tahun ini dijadualkan menduduki peperiksaan bermula 16 November hingga 7 Disember, tetapi ditangguhkan untuk memberi lebih banyak masa kepada pelajar selepas sekolah ditutup, berikutan pelaksanaan Perintah Kawalan Pergerakan (PKP) pada 18 Mac lalu.KPM meminda tarikh peperiksaan SPM pada 6 Januari hingga 9 Februari 2021, manakala Ujian Pencapaian Sekolah Rendah (UPSR) dan Pentaksiran Tingkatan 3 (PT3) bagi tahun ini dibatalkan.Calon peperiksaan Sijil Tinggi Persekolahan Malaysia (STPM) mengambil peperiksaan Semester 2 Ogos, manakala Semester 3 akan berlangsung pada Mac 2021.Pelaksanaan PKPB di Kuala Lumpur, Putrajaya dan Selangor menyebabkan sekolah-sekolah di negeri terlibat ditutup bagi membolehkan pihak berkuasa mengekang penularan Covid-19.PKPB yang sepatutnya berakhir bulan lepas, dilanjutkan 14 hari lagi sehingga 9 November depan.


Suspek kes ugut, pukul pekerja berpuasa direman

Mahkamah Majistret Klang mengeluarkan perintah reman kepada empat individu termasuk seorang pengawal peribadi bagi membantu siasatan kes pukul dua pengawal peribadi oleh majikan kerana berpuasa.Perintah reman itu dikeluarkan majistret Solehah Noratikah Ismail hari ini selepas membenarkan permohonan polis untuk menahan kesemua suspek berusia 38 hingga 46 tahun tersebut.Tiga daripada suspek yang merupakan pekerja di sebuah syarikat milik majikan terbabit direman lima hari manakala pengawal peribadi itu direman tujuh hari, bermula hari ini.Semalam, pihak polis menahan empat individu, yang disyaki terlibat memukul dua pengawal peribadi dengan rotan kerana berpuasa.Ketua Polis Daerah Klang Selatan Shamsul Amar Ramli berkata pihaknya menerima satu laporan polis pada 4.16 petang semalam di Balai Polis Klang, berkaitan kejadian dua lelaki tersebut yang dipukul secara bergilir di bahagian belakang badan menggunakan rotan oleh majikan dan seorang lagi pekerja.“Siasatan awal polis mendapati kejadian berlaku semasa lelaki tersebut berada di rumah majikannya di Bukit Tinggi, Klang dipercayai berpunca daripada majikan memarahi mangsa kerana berpuasa,” katanya.Shamsul Amar berkata majikan lelaki tersebut juga telah mengambil sepucuk pistol yang berada di pinggang seorang daripada dua lelaki tersebut (mangsa) dan mengacukan ke arahnya dan mengeluarkan ugutan yang menghina agama.Mereka disiasat mengikut Seksyen 324 Kanun Keseksaan (KK) mendatangkan kecederaan, Seksyen 506 KK ugutan dan Seksyen 298 KK menghina Islam.


Gabungan PN, BN, PAS memiliki peluang cerah peroleh majoriti dua pertiga dalam PRU15

Kita boleh meramalkan bahawa pilihan raya umum (PRU) pada Ogos ini kebanyakan kerusi Parlimen akan mengalami pertarungan 3 penjuru sama seperti dalam PRU 2018.Perbezaannya adalah bahawa pada kali ini tidak akan ada pembelaan terhadap dominasi Umno.Sebaliknya apa yang akan ada kali ini ialah tiga parti yang akan mempertahankan “nasionalisme dan dominasi Melayu” menentang gabungan Pakatan Harapan (PH) yang dikuasai oleh bukan Melayu.Parti Melayu keempat adalah Pejuang yang diasaskan oleh Dr Mahathir Mohamad yang akan memecahkan undi pengundi Melayu pembangkang.Mahathir mesti memastikan dia akan memecahkan pengundi Melayu PH untuk mengelakkan Anwar daripada menang dan menjadi perdana menteri seterusnya.Langkah  Mahathir itu seumpama langkah PAS yang memecahkan pengundi Melayu daripada Barisan Nasional (BN)/ Umno dalam PRU 2018 yang secara tidak sengaja telah menamatkan pemerintahan dominan parti itu selama 60 tahun!Mulai sekarang sehingga Ogos kita akan dapat melihat penyusunan semula kepimpinan utama di dalam parti-parti seperti Umno.Zahid Hamidi akan didapati bersalah dan beliau mesti meletakkan jawatan sebagai Presiden Umno.Ini akan memberhentikan apa-apa sandiwara mengenai pakatan Umno dengan PKR untuk menjatuhkan kerajaan Bersatu.Spekulasi bahawa 148 Umno Bahagian menolak Bersatu adalah tidak tepat! Menurut Annuar Musa, hanya 99 Umno Bahagian sahaja yang menentang pakatan dengan Bersatu.Ini akan membawa kita ke senario Umno/PAS/Bersatu berunding untuk 130 kerusi majoriti Melayu.Garis asasnya ialah pertandingan tiga penjuru tidak akan berlaku di 90 hingga 100 kerusi.Mereka akan setuju mewujudkan pertandingan satu lawan satu di kerusi ini manakala kerusi selebihnya akan dijadikan “bebas untuk semua” (free for all).Perjanjian sedemikian akan memastikan ketiga-tiga parti Melayu ini memenangi jumlah minimum 90 hingga 100 kerusi (sama seperti bilangan 92 kerusi sekarang melalui 18 kerusi PAS, 38 kerusi Umno dan 36 kerusi Bersatu).Umno boleh mendapat minima 40 kerusi lebih, PAS 20 kerusi lebih dan Bersatu sekitar 35 kerusi!Dengan keyakinan yang cukup terhadap kepimpinan baru Umno nisbah tersebut boleh diterima kerana Muhyiddin Yassin telah menyelamatkan Umno daripada dibatalkan pendaftarannya.Mahathir mahukan Umno mati, tetapi Muhyiddin enggan berbuat demikian.30 hingga 40 kerusi majoriti Melayu selebihnya boleh dipertandingkan secara bebas oleh mana-mana dua atau tiga parti Melayu ini tetapi jika ada rundingan pastilah lebih banyak kerusi akan dapat dimenangi oleh mana-mana satu daripada tiga parti Melayu ini.PRU 2018 menunjukkan bahawa 75% pengundi Melayu menyokong PAS dan Umno.PH dengan Mahathir dan Anwar Ibrahim sekalipun hanya mampu memperolehi 25% undi pengundi Melayu sahaja.Dalam PRU akan datang Mahathir akan memecah-belahkan undi pengundi Melayu pembangkang di saat PH sendiri telah hilang tarikan Melayunya!Oleh itu PH tidak akan dapat menarik undi pengundi Melayu.Apatah lagi bila kebanyakan daripada pengundi baru (lebih 75% daripada yang berumur 18 tahun ke atas) adalah berbangsa Melayu.Sekiranya PN/BN/PAS bimbang tentang kadar pengangguran golongan belia maka PRU boleh sahaja dilangsungkan sebelum Julai.PN/BN/PAS mempunyai daya tarikan kepada orang Melayu tetapi PH langsung tiada! Ini akan menjadi penentu kemenangan PN/BN/PAS walaupun sekiranya 80-90% pengundi bukan Melayu masih mengundi melawan mereka.Begitupun, sudah tentu bilangan pengundi bukan Melayu yang akan mengundi melawan mereka tidak akan mencapai tahap 80-90% kerana pemerintahan Kerajaan PH telah mencederakan orang Cina dengan teruk sekali!Tentunya fokus utama ialah untuk PN/BN/PAS mengekalkan sekitar 100 kerusi mereka bagi memastikan kemenangan asas mereka.100 kerusi ini akan ditambah dengan lebih 20 kerusi GPS Sarawak, di mana kerusi mutakhir mereka ialah 19, tetapi dengan kehancuran PKR di Sarawak sekarang GPS pastilah akan menang di lebih banyak kerusi lagi.Di Sabah, pertembungan adalah antara pengundi Kadazan Dusun Murut (KDM) dan Melayu dengan pengundi Bajau/Sulu.Jika pengundi KDM dapat disatukan melalui kerjasama antara PBS dan STAR maka ini akan menjamin kemenangan PN/BN/PAS di 7 hingga 8 kerusi.Di tempat yang MCA/MIC tandingi pula, mereka boleh menang mudah di lebih 10 kerusi dengan bantuan PAS.Ini kerana jika PAS tidak bertanding, MCA/MIC boleh menang di lebih 12 kerusi dalam PRU 14!Secara mudahnya, bila tiga parti Melayu ini bersatu dalam PRU 15, dengan 100 kerusi mereka, yang ditambah pula oleh kerusi di Sarawak dan Sabah serta kerusi MCA/MIC, terdapat peluang cerah untuk PN/BN/PAS mendekati bilangan 147 kerusi, iaitu bilangan majoriti dua pertiga.Kepimpinan Muhyiddin Yassin dalam susun-atur ini akan memastikan beliau menjadi PM yang seterusnya sementara pemimpin Umno akan menjadi timbalan perdana menteri (TPM) manakala pemimpin PAS akan menjadi TPM kedua.Mereka yang tidak bersetuju dengan jangkaan ini akan memetik sentimen pemusuhan antara Bersatu dan Umno serta menghujahkan bahawa Umno tidak akan bekerjasama dengan Bersatu tetapi Umno boleh dibawa bekerjasama dengan PKR.Ya, ada banyak perkiraan yang boleh dibuat tetapi hanya ada satu ‘tuil’ (‘leverage’), iaitu yang dipegang oleh PAS.Dalam PRU 2018, PAS menyebabkan Umno/BN kalah melalui undi Melayu yang mereka dapat di 50 kerusi.Di Langkawi contohnya, Mahathir hanya mendapat 43% undi tetapi gabungan undi yang diperolehi oleh PAS dan Umno ialah 44%.Terdapat 14 kes seperti itu yang berlaku di Kedah dan di negeri-negeri lain.PAS boleh ‘menyembelih’ Umno.Umno tidak boleh menghancurkan PAS kerana PAS tidak pernah berada dalam kerajaan persekutuan kecuali sekejap pada tahun 1974 ke tahun 1977 dan sekarang mulai tahun lalu.PAS tiada keperluan untuk mempertahankan pemerintahannya tetapi Umno wajib mendapatkan kembali pemerintahan 60 tahunnya!Oleh itu, jika Umno tidak berbuat betul PAS akan bekerja bersama Bersatu untuk menghancurkan pemerintahan Umno buat selama-lamanya!Tiada pemimpin Umno yang cerdik akan mahu menjadi pembangkang.Zahid, Najib Razak, Ahmad Maslan, Ahmad Jazlan, Tengku Razaleigh dan lain-lain hanya mementingkan diri sendiri untuk menjaga kepentingan peribadi dan BUKAN untuk menjaga dominasi politik Umno atau Melayu!PRU15 akan menyaksikan tiga parti Melayu ini memerintah dan mendominasi melalui apa yang boleh disifatkan sebagai perpaduan dalam kepelbagaian.Walaupun 80-90% orang-orang Cina akan menentang kerangka sedemikian, Kemenangan dan dominasi Melayu tidak akan dapat dielakkan.Apa yang pastinya ialah orang-orang Cina tidak menyukai DAP dan PH sejak daripada pilihan raya kecil (PRK) Tanjung Piai lagi.Selagi tidak ada lagi dominasi Umno secara tunggal orang-orang Cina akan menerima dengan mudah perpaduan Melayu dalam kepelbagaian yang baru.Inilah kempen PERIBADI saya!Hoo Ke Ping adalah lulusan adalah lulusan DBA dari Southern Cross University Autralia, Post Master’s Certificate dari University of Philippines dan Bachelor of Political Science dari University of Science Malaysia serta sekarang merupakan Economic Adviser KSI Strategic Institute.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Pengusiran Bagan Lalang hanya permulaan, kata aktivis Orang Asli

Seorang aktivis mengingatkan masalah lebih besar bakal dihadapi masyarakat Orang Asli Mah Meri daripada hanya kehilangan tempat tinggal, ketika sebahagian penduduk kampung di Selangor itu masih berunding dengan pihak berkuasa negeri mengenai notis pengusiran yang diberikan kepada mereka bulan lalu.Pengarah Perkampungan Budaya Mah Meri Rashid Esa berkata persoalan besarnya bukanlah mengenai sama ada tanah itu boleh diganti atau ia dapat diselesaikan.Sebaliknya, ia adalah mengenai “survival” komuniti itu sendiri, katanya kepada MalaysiaNow.Rashid, yang bekerja rapat dengan komuniti itu sejak beberapa dekad lalu, berbicara mengenai tekanan berterusan yang dihadapi Orang Asli.“Mereka tidak ada makanan sekarang. Mereka dapat gaji harian dan bekalan makanan mereka sudah habis kerana tidak dapat bekerja susulan perintah kawalan pergerakan.“Mereka yang tinggal di Bagan Lalang hanya segelintir saja,” katanya.Beliau merujuk Kampung Orang Asli di Bagan Lalang, di mana 13 orang daripada suku Mah Meri menghadapi pengusiran dari tanah di mana mereka tinggal sejak 20 tahun lalu.Tanah tersebut adalah milik kerajaan Selangor dan Permodalan Negeri Selangor Bhd.Di Pulau Carey, yang terletak di selatan Pelabuhan Klang, masih wujud sejumlah 2,000 Orang Asli Mah Meri yang bekerja di ladang kelapa sawit dan hotel di samping mengumpulkan sumber alam semula jadi dan menjualnya sebagai sumber mata pencarian.Kira-kira 2,000 lagi Orang Asli tinggal di Sepang, Tanjung Sepat dan kawasan Bagan Lalang yang berdekatan.Rashid, yang bekerjasama dengan sebuah pasukan untuk mengirim bantuan makanan kepada keluarga Orang Asli Pulau Carey berkata bantuan itu hanya langkah sementara.Selain itu, beliau berkata, ketika ini, bukan hanya sumber rezeki mereka sahaja yang berdepan risiko.Budaya tradisi mereka, termasuk kepakaran dalam ukiran kayu khusus dan tarian tradisional turut diancam kepupusan kerana kampung budaya ditutup sejak awal pandemik ini melanda negara.Menurutnya, hal ini akan memberi kesan besar terhadap kemajuan yang dicapai dalam mempromosikan budaya Mah Meri sejak 10 tahun kebelakangan ini.“Sejak perkampungan budaya ditutup, mereka tidak lagi dapat menjual ukiran mereka kepada pelancong, sementara yang memiliki kemahiran itu meninggalkan kerja-kerja tersebut sama sekali kerana terpaksa melakukan perkara lain untuk terus bertahan.”Beliau berkata 40 pekerja di perkampungan budaya diberhentikan dan tidak mempunyai pendapatan sejak setahun lalu.“Selama 10 tahun, pekerja kami mengubah gaya hidup mereka kepada gaya hidup yang moden seperti kita. Mereka sudah tidak lagi boleh kembali mengamalkan cara tradisi.“Tidak seperti orang lain yang boleh bawa Grab atau melakukan jualan langsung ketika diberhentikan, Orang Asli yang pernah bersama kampung itu tidak mempunyai bot untuk pergi ke laut, atau alatan untuk mengumpulkan makanan di hutan berdekatan,” katanya.Beliau berkata pasukannya berusaha untuk membantu masyarakat Mah Meri dengan membawa bantuan bekalan makanan dan mendorong mereka untuk terus mengekalkan kemahiran tradisi.“Kami ingin membuka semula perkampungan setelah wabak ini berakhir, dan kami perlukan tukang kraf untuk teruskan kerja-kerja kraf mereka.”Mengenai situasi di Bagan Lalang, beliau berkata pelan menyeluruh yang jelas harus diberikan tentang bagaimana pembangunan yang dirancang di tapak tersebut, dan apakah ganti rugi yang Orang Asli perolehi.“Sekadar beritahu orang ramai bahawa tanah itu bukan milik Orang Asli adalah jalan keluar mudah.“Pemaju harus bertanggungjawab,” katanya di samping turut mencadangkan agar pampasan atau saham syarikat diberikan kepada Orang Asli.“Ini akan menjadi langkah kehadapan bagi memajukan mereka, jadi bila kita minta mereka keluar, setidaknya mereka keluar dengan bermaruah.”


Kes harian lepasi 4,200 jangkitan

Malaysia merekodkan kes baru sebanyak 4,262 menjadikan kes keseluruhan Covid-19 meningkat sebanyak 2,707,402 kes.4,985 pesakit juga direkodkan sembuh, menjadikan jumlah keseluruhan pesakit sembuh sebanyak 2,620,147.Dalam pada itu, kes yang memerlukan rawatan di unit rawatan rapi (ICU) adalah sebanyak 383 kes di mana 284 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 198 kes di mana 135 adalah kes Covid-19.Dari 4,262 kes harian yang dilaporkan pada hari ini, 78 kes (1.8%) adalah daripada Kategori Tiga, Empat, dan Lima, dan 4,184 kes (98.2%) lagi adalah terdiri daripada Kategori Satu dan Dua.


Darurat Covid-19 mengikut Perlembagaan, kata Azmin

Kerajaan Perikatan Nasional (PN) tidak pernah melangkaui batas Perlembagaan Persekutuan atau bertindak di luar peruntukan undang-undang negara, tegas ketua penerangannya Mohamed Azmin Ali.Beliau, yang juga ahli Majlis Tertinggi Bersatu, berkata segala tindakan dan keputusan kerajaan PN pimpinan Muhyiddin Yassin dalam mengisytiharkan darurat adalah bertepatan dengan Perlembangaan dan undang-undang negara.“Apabila kerajaan dan Jemaah Menteri memberikan nasihat kepada Yang di-Pertuan Agong, Sultan Abdullah Sultan Ahmad Shah, ia juga merujuk kepada Perlembagaan Persekutuan di bawah Perkara 150 (Proklamasi Darurat), Fasal 1 dan 2.“Maka apa juga tindakan dan keputusan yang akan diambil, adalah bertepatan dengan Perlembagaan dan undang-undang negara demi kebaikan rakyat serta negara,” katanya kepada pemberita selepas menghadiri majlis Semarak Malaysia Prihatin dan penyampaian sumbangan sempena Ramadan, di Gombak, dekat Kuala Lumpur, hari ini.Beliau berkata demikian ketika ditanya mengenai laporan media berhubung Pakatan Harapan (PH) akan menyerahkan memorandum kepada Yang di-Pertuan Agong bagi meminta perkenan baginda supaya Parlimen bersidang semula.Perisytiharan daurat berkuat kuasa 11 Jan 2021 hingga 1 Ogos atau lebih awal bagi membendung penularan wabak Covid-19.Pada majlis itu, Azmin, yang juga ahli Parlimen Gombak, menyampaikan sumbangan kewangan kepada 106 buah surau dan 22 masjid serta 22 surau tidak berdaftar di bawah kawasan Parlimen itu untuk persiapan menyambut Ramadan.


Banduan Melayu Singapura tunggu hukuman mati saman kerajaan kerana amal diskriminasi kaum

17 orang banduan di Singapura yang menunggu hukuman mati berhubung pelbagai kesalahan berkaitan dadah menuntut mahkamah mengisytiharkan kerajaan melaksanakan diskriminasi dan tidak adil dalam pertuduhan terhadap mereka, disebabkan mereka etinik Melayu, dalam saman bersejarah yang dijangka bakal mencetuskan debat baru mengenai layanan warga Melayu di negara itu.Kesemua banduan tersebut adalah warga Singapura kecuali seorang yang berasal dari Malaysia diwakili M Ravi, peguam terkemuka Singapura yang dikenali kerana mengendalikan kes berprofil tinggi menentang kerajaan.Mereka juga menamakan peguam negara itu sebagai defendan, mendakwa beliau melanggar jaminan Perlembagaan berhubung layanan yang adil di bawah undang-undang, di samping turut menambah mereka disoal siasat, dibicarakan dan disabitkan kesalahan di bawah Akta Penyalahgunaan Dadah yang zalim dengan secara melulu dan berdasarkan “faktor tidak relevan berhubung etnik kami”.Pengurusan kes tersebut akan diadakan esok bagi mentapkan tarikh perbicaraan.Dalam saman mereka, kumpulan banduan itu turut memberikan statistik dan beberapa graf berhubung trend pendakwaan bagi kesalahan dadah di Singapura bagi menunjukkan bagaimana orang Melayu yang dijatuhkan hukuman mati dibatalkan atau ditukar kepada hukuman penjara selepas dirayu.Dalam afidavit mereka yang mengandungi hampir 100 muka dilihat MalaysiaNow, mereka berkata orang Melayu “secara signifikan mencatatkan perwakilan yang terlalu banyak” dijatuhi hukuman mati berbanding populasi lain di Singapura.Mereka berkata walaupun peratusan komposisi kaum atau etnik di Singapura kekal dan tidak begitu banyak berubah sejak beberapa dekad lalu, namuan ia tidak sebanding dengan pesalah-pesalah yang dijatuhi hukuman mati.“Ketika komposisi etnik populasi masik kekal stabil, perbezaan antara komposisi Melayu dalam populasi biasa dan populasi Melayu yang menerima hukuman mati kerana kesalahan dadah semakin meningkat sejak dekat lalu. Pada masa sama, angka individu dari etnik Cina yang dijatuhi hukuman mati semakin berkurangan memiliki jumlah yang hampir serupa,” kata plaintif dalam afidavit yang dikeluarkan pada 13 Ogos lalu di mana ia turut memasukkan data dan statistik rasmi yang terperinci.Berdasarkan statistik rasmi hingga Jun tahun lalu, Melayu menyumbang 13.5% dari populasi di negara itu, sementara 74.3% adalah Cina dan 9% adalah India.Singapura tidak mengeluarkan sebarang angka rasmi mengenai banduan bilik akhir mereka.Namun berdasarkan pecahan etnik, plaintif berkata 50 dari 77 orang yang dijatuhkan hukuman mati antara 2010 dan 2021 adalah Melayu, 15 India, 10 Cina dan dua dari etnik lain.Ia juga turut berkata daripada 28 penghakiman hukuman mati yang ditukar, 12 daripada mereka adalah Cina dan sembilan adalah Melayu.Mereka turut berkata sepanjang tempoh 11 tahun lalu, 66 daripada 120 perdakwaan adalah terdiri daripada Melayu bagi kesalahan dadah yang membawa hukuman mati, sementara 76% daripada mereka dijatuhi hukuman tersebut, mengatakan ia menunjukkan wujud unsur menyasarkan etnik Melayu secara sistematik oleh Biro Narkotik Pusat Singapura (CNB).“Plaintif mendakwa jumlah pendakwaan yang ketara terhadap Melayu dengan kesalahan membawa hukuman mati ketika dibanding dengan individu etnik lain menunjukkan amalan penyiasatan CNB menyasarkan pesalah daripada komuniti Melayu, dan kurang mengesan pesalah daripada komuniti lain, atau jumlah yang tidak selari dengan komposisi berhubung pendakwaan yang diteruskan terhadap suspek-suspek Melayu berbanding suspek daripada etnik lain,” kata mereka.


KDN terima 688 permohonan warganegara libat anak lahir di luar negara

Kementerian Dalam Negeri (KDN) setakat ini menerima sebanyak 688 permohonan taraf kewarganegaraan bagi anak yang lahir di luar negara oleh wanita Malaysia yang berkahwin dengan warga asing.
Menteri berkenaan Saifuddin Nasution Ismail berkata jumlah itu merupakan daripada keseluruhan 150,000 permohonan warganegara yang diterima kementerian itu sehingga kini.
“Kita yakin di luar sana masih ada, cuma mereka belum memasukkan permohonan lagi…perkara ini adalah di bawah Perkara 15 (2) permohonan warganegara bagi anak yang lahir di luar negara.
“Kita telah membahagi-bahagikan permohonan ini dan daripada 150,000 itu… ternyata kategori yang lebih tinggi adalah anak tanpa kerakyatan atau anak yang lahir di luar ikatan perkahwinan,” katanya pada sesi soal jawab di Dewan Rakyat hari ini.
Beliau berkata demikian bagi menjawab soalan tambahan Mumtaz Md Nawi (PN-Tumpat) yang ingin tahu jumlah permohonan diterima, membabitkan ibu yang memohon warganegara bagi anak yang dilahirkan di luar negara.
Menjawab soalan tambahan Mohd Shafie Apdal (Warisan-Semporna) berkenaan usaha kerajaan menyelesaikan isu kanak-kanak tidak mempunyai kewarganegaraan di kawasan pedalaman, Saifuddin berkata KDN menubuhkan pasukan jawatankuasa khas untuk pergi ke kawasan tersebut, bagi membantu urusan permohonan kerakyatan itu.
Beliau berkata KDN juga menyasarkan untuk memuktamadkan 948 permohonan kewarganegaraan yang diterima di Sarawak, sebelum Jun ini.
Menjawab soalan asal Wee Ka Siong (BN-Ayer Hitam) mengenai bila pindaan Perlembagaan Persekutuan dapat dibuat berkenaan kewarganegaraan anak yang dilahirkan di luar negara oleh wanita Malaysia yang berkahwin dengan warga asing, katanya ia dijangka dapat dibentangkan pada September ini.
“Jemaah Menteri setuju bentuk jawatankuasa teknikal dipengerusikan Ketua Setiausaha Kementerian Dalam Negeri dan ada keanggotaannya.
“Serentak itu, jawatankuasa ini telah mengadakan pelbagai perbincangan dalaman dan kita jangkakan mereka akan memerlukan enam bulan, bermaksud September tahun ini kita akan dapat membentangkannya… saya optimis hal ini kita dapat sempurnakannya mengikut jadual,” katanya.


Yang bersatu akan menang, yang berpecah pasti kalah

Sudah lebih seminggu dari hari pertama Belanjawan 2021 yang menyaksikan keengganan Pakatan Harapan (PH) berusaha menumbangkan kerajaan Perikatan Nasional (PN) tetapi kesan politik daripadanya masih berpanjangan.Kekecewaan meluas dalam kalangan penyokong PH kerana ahli-ahli Parlimen mereka tidak berdiri menjadikan hari itu sebagai titik ubah yang boleh membawa kepada penyusunan semula politik pembangkang.Apa yang disebut sebagai pembangkang pada waktu ini terdiri daripada PH, Warisan, Pejuang yang tidak dapat didaftarkan lagi dan parti mempunyai ahli Parlimen tunggal seperti Parti Sarawak Bersatu (PSB) pimpinan Baru Bian.Kedudukan pembangkang pada waktu ini adalah unik dalam sejarah negara dan tidak pernah berlaku sebelum ini.Ini kerana pembangkang yang ada ini adalah pemegang mandat rakyat sebab mereka memenangi Pilihan Raya Umum ke-14 (PRU14) dan menjadi kerajaan sebelum tumbang melalui pembelotan sebahagian ahli Parlimen.Tempoh mandat rakyat ini belum berakhir.Sebelum ini semua parti pembangkang adalah mereka yang kalah pilihan raya.Tetapi dengan penubuhan kerajaan PN, parti-parti yang kalah PRU14 iaitu Barisan Nasional (BN) dan PAS dapat menjadi kerajaan.Begitu juga dengan Gabungan Parti Sarawak (GPS).Tetapi dalam PRU14 lalu, GPS ini adalah BN Sarawak.Mereka dapat menjadi kerajaan kerana perpecahan dalam parti-parti PH iaitu PKR dan Bersatu.Maka tonggak PN ialah Bersatu dengan ahli Parlimen pecahan PKR menyertai parti itu.Ahli-ahli Parlimen Bersatu itu menjadi wakil rakyat atas undi penyokong PH pada pilihan raya tahun 2018.Sebab itu para penyokong PH amat kecewa dengan “Langkah Sheraton” dan mahukan mandat rakyat dikembalikan.Sejak penubuhan kerajaan PN, penyokong PH mahukan pemimpinnya mencari jalan mendapatkan bilangan ahli Parlimen yang boleh menandingi pihak lawan.Tetapi setelah beberapa kali percubaan, ia menemui kegagalan kerana ketiadaan persefahaman antara Dr Mahathir Mohamad dengan Anwar Ibrahim.Malah perbalahan mereka menjadi terbuka dan lebih mendalam.Perkembangan selanjutnya ialah Mahathir dan penyokongnya keluar dari PH.Sebagai anggota PH, DAP dan Amanah menerima Anwar sebagai ketua gabungan dan calon perdana menteri.Tetapi parti Amanah pula menghadapi keadaan di mana ada ahlinya menjadi penyokong Mahathir, dengan terdapat pula bukan saja mendokong Anwar tetapi mahu menyertai terus PKR.Ada satu masa sekitar tahun 2017 ketika Mahathir mahu membawa masuk Bersatu ke dalam PH, beliau menyebut betapa pembangkang di negara ini sentiasa kalah adalah kerana mereka tidak bersatu.Sebagai seorang ahli politik yang menyaksikan sendiri pilihan raya sejak tahun 1955 dan berjaya mengalahkan pembangkang sepanjang 22 tahun menjadi perdana menteri, maka telahan beliau ada benarnya.Maksud pembangkang bersatu itu adalah bukan saja dapat satu lawan satu dengan BN tetapi juga mempunyai satu calon perdana menteri, menggunakan satu manifesto dan turut penting adalah menggunakan logo yang sama.Itulah yang Mahathir lakukan dalam PRU14 dan PH menang.Maka tumbangnya kerajaan PH pula adalah kerana ia tidak lagi bersatu.Kegagalannya mengembalikan mandat rakyat adalah kerana terus berpecah.Begitunya dengan kegagalannya dalam sidang pertama Belanjawan 2021 minggu lalu adalah kerana pembangkang tidak bersatu.Kesan daripada sidang itu menambahkan lagi perpecahan pembangkang.13 ahli Parlimen yang bediri terdiri daripada kesemua empat ahli Pejuang, setiap seorang daripada DAP, PKR dan PSB sementara yang lain adalah dari Amanah.Tetapi perpecahan paling besar datang daripada para penyokong PH yang umumnya mahu parti mereka berdiri menolak Belanjawan 2021 dan mencabar kesahihan kerajaan PN.Reaksi mereka dalam media sosial adalah tajam sehinggakan pemimpin PH terpaksa bersikap rendah diri dan meminta maaf.Bukan itu saja, kemarahan penyokong-penyokong PH membawa kepada mempertikaikan kewibawaan Anwar selaku ketua pembangkang dan calon perdana menteri.Malah ada penyokong PH yang begitu kecewa dan merajuk dengan tidak mahu lagi mengambil peduli dengan perkembangan politik negara.Jika suasana ini berterusan dengan PRU15 semakin hampir, maka mungkin perlu penyusunan semula politik pembangkang.Perlu diingatkan bahawa bukan saja pemimpin-pemimpin PH merupakan generasi pembangkang tahun 1970-an, tetapi juga para penyokongnya.Tradisi pembangkang di negara ini adalah dari kalangan mereka yang menentang Umno, Perikatan dan BN.Ada kalanya mereka menyertai kerajaan terutama ketika penubuhan BN, tetapi teras pembangkang adalah penolakan terhadap fahaman politik Umno.Generasi lama apabila kebanyakannya meninggal dunia diganti dengan lapisan baharu.Generasi Mahathir tentunya sudah lama tiada.Pada masa ini, kemuncaknya ialah generasi Anwar yang antaranya lahir daripada aktivisme pelajar tahun 1970-an.Khamis lalu, 3 Disember adalah ulang tahun ke-46 demonstrasi pelajar yang melontarkan Anwar sebagai seorang bakal pemimpin negara.Dari tahun 1974 ketika berlakunya demonstrasi itu hingga ke hari ini, sudah berlapis-lapis generasi baru yang menjadi penyokong pembangkang, iaitu mereka yang menolak fahaman dan amalan politik Umno.Setiap tahun bilangan mereka bertambah yang akhirnya turut mampu menumbangkan kerajaan BN dalam PRU14.Tetapi penyokong fahaman dan amalan politik Umno juga bertambah generasi berganti generasi.Sebarang kemerosotan sokongan diimbangi pula dengan PAS yang kini bekerjasama dengan Umno dalam Muafakat Nasional dengan suatu fahaman eksklusif populis politik identiti Melayu-Islam.Sedangkan secara tradisinya, sejak keluar daripada BN pada tahun 1978, PAS merupakan wadah bagi penyokong-penyokong pembangkang yang menolak fahaman Umno.Kini PAS adalah sebahagian daripada kerajaan PN yang fahaman politik utamanya terletak pada Bersatu pimpinan Muhyiddin Yassin dan Azmin Ali.Walaupun ketika Mahathir menubuhkan Bersatu beliau bercadang untuk menjadikannya sebagai pengganti Umno, tetapi kini ia sudah berbeza kerana adanya bekas ahli PKR pimpinan Azmin.Ia tidak akan menggantikan Umno tetapi mempunyai identiti sendiri dengan sikap lebih pragmatik.Jadi apa yang penyokong-penyokong PH tentang adalah suatu fahaman politik pragmatik terdiri daripada Bersatu, BN dan PAS.Sejak menjadi kerajaan, isu-isu mengenai Melayu-Islam yang selama ini dikempenkan oleh Umno-PAS ditenggelami dengan pragmatisme pengekalan kuasa.Di pihak pembangkang pula, parti yang ada ialah PH yang terdiri daripada PKR, DAP dan Amanah.Pejuang yang belum diluluskan pendaftarannya dan Warisan dari Sabah.Bagaimanakah mereka boleh bersatu untuk memenangi PRU15?Tidak dapat dibayangkan lagi bagaimana pembangkang wajar disusun semula untuk memenangi pilihan raya akan datang.Tetapi syarat utamanya ialah mereka perlu bersatu.Perlu diingat bahawa kerusi yang kini mereka pegang datang dari penyokong-penyokong PH yang antaranya kerana faktor Mahathir dan isu kleptokrasi BN.Sebahagian daripada mereka kini menjadi penyokong PN.Jika ada penyokong PH yang kecewa dengan gelagat pemimpin mereka dan mengambil keputusan untuk tidak mengundi sesiapa, maka bertambah kecil lagi peluang bagi pembangkang untuk menang,Tetapi politik bersifat dinamik dan tidak statik.Banyak perkara boleh berlaku sebelum PRU15.PN pun tidak stabil.Hubungan antara Bersatu dengan PAS mempunyai sisi tersendiri.Paling kritikal ialah hubungan antara Bersatu dan Umno. Begitu juga hubungan BN dengan PAS dalam gagasan Muafakat Nasional.Siapa yang bersatu akan menang, siapa yang berpecah akan kalah.


34 korban akibat Covid-19, kes baru catat angka 4,113

Malaysia mencatat 4,113 kes baru Covid-19 hari ini menjadikan kes keseluruhan Covid-19 meningkat sebanyak 462,190 kes.Selangor kekal mencatat kes harian tertinggi sebanyak 1,269 kes disusuli Sarawak (533), Kelantan (371), Johor (335) dan Kuala Lumpur (306).Hanya Labuan (6) dan Perlis (5) sahaja yang mencatatkan kes satu digit hari ini.Negara turut merekodkan 13 kluster baru dengan 461 kluster aktif.Sementara kluster yang telah tamat sebanyak 1,400.Negara juga mencatat sebanyak 4,190 kes sembuh menjadikan jumlah keseluruhan kes sembuh meningkat kepada 418,897.Kes aktif dengan kebolehjangkitan pula kini berjumlah 41,471.Dalam pada itu, 482 pesakit ditempatkan di Unit Rawatan Rapi termasuk 250 orang memerlukan bantuan alat pernafasan.Malaysia turut mencatat 34 lagi korban akibat Covid-19, menjadikan jumlah mangsa yang maut meningkat kepada 1,822.


Perak, Sarawak dipilih projek perintis lampu jalan berkuasa solar, kata menteri

Kementerian Pembangunan Luar Bandar (KPLB) menjadikan dua kampung di Sarawak dan Perak sebagai projek perintis memperkenalkan lampu jalan berkuasa solar yang dapat digunakan di seluruh negara khususnya di kawasan luar bandar, kata Abdul Latiff Ahmad.Menteri pembangunan luar bandar itu berkata, projek ini dilaksanakan kerana mendapati lampu jalan berkuasa solar sangat menjimatkan kos.“Lampu jalan berkuasa solar memang menjimatkan. Justeru itu, kementerian luar bandar sedang melakukan projek dua kampung, satu kampung di Sungai Tiang, Sungai Kejar di Ulu Perak dan di Sarawak, Kampung Long Semado dan Kampung Long Sukang bagi memastikan konsep baru LED solar dapat kita yakinkan untuk diperluaskan di seluruh negara bagi menjimatkan kos,” katanya di Dewan Rakyat, hari ini.Fasiah Mohd Fakeh (Bersatu- Sabak Bernam) ingin mengetahui jika kementerian bercadang untuk memperkenalkan lampu jalan berkuasa solar untuk jalan di luar bandar yang didapati lebih menjimatkan termasuk di kawasan Parlimen Sabak Bernam.KPLB juga sudah menjalinkan kerjasama dengan kementerian tenaga dan sumber asli bagi merealisasikan pemasangan lampu solar ini sejak 2002.Namun, katanya pada peringkat permulaan, lampu-lampu jalan di kampung dibina di atas tiang elektrik Tenaga Nasional Berhad (TNB) yang kementerian perlu menjadikan syarikat itu sebagai rakan kongsi.“Tetapi bila ada LED ini tiang dia tak perlu bergantung kepada tiang TNB dan punca menyala lampu ini daripada solar jadi tiada kaitan.“Ekoran itu, satu dasar baru perlu dibuat dan dasar ini bermula sewaktu diberi amanah saya menjaga hal-hal kampung.“Sabah sedikit (lampu solar) kerana proses ini perlu melalui proses yang telus, dokumennya mesti ‘transparent’, tendernya mesti terbuka supaya orang kampung dapat lampu dengan kadar yang murah.”


Mahkamah diberitahu Zahid mungkin langgar PKP hadiri mesyuarat Umno di Janda Baik

Pasukan pembelaan Ahmad Zahid Hamidi diminta menasihati anak guam mereka agar tidak menghadiri sebarang mesyuarat dalam tempoh sekurang-kurangnya seminggu sebelum perbicaraan berlangsung selepas kes rasuah presiden Umno itu ditangguh lagi hari ini kerana beliau menjalani kuarantin.Ketika membenarkan penangguhan, Hakim Mahkamah Tinggi Collin Lawrence Sequerah berkata ini bukan kali pertama perbicaraan bekas timbalan perdana menteri tersebut membabitkan dana Yayasan Akalbudi terpaksa ditangguhkan atas sebab sama.Perbicaraan yang dijadualkan bersambung hari ini ditangguhkan buat kali ketiga selepas Zahid terpaksa menjalani kuarantin kerana menjadi kontak rapat individu yang disahkan positif Covid-19.“Ini (penangguhan) akan berlanjutan sepanjang minggu hingga Khamis. Ini bukan kali pertama perkara ini berlaku. Boleh tak kamu nasihati anak guam (Zahid) kamu agar tidak hadiri sebarang mesyuarat seminggu sebelum kesnya, kalau tidak sampai bila pun kes ini tidak akan selesai.“Saya juga terpaksa melapangkan sesi yang lalu kerana masalah sama.Tarikh-tarikh perbicaraan yang ditetapkan memadai untuk pendakwaan menutup kes. Walaupun beliau ada tugas rasmi untuk dijalankan, hadir di mahkamah juga penting, justeru tolong ingatkan beliau (agar tidak hadiri sebarang mesyuarat),” katanya.Terdahulu, peguam Zahid, Hamidi Mohd Noh memberitahu mahkamah anak guamnya itu tidak dapat menghadiri prosiding hari ini kerana dikenakan Perintah Pengawasan dan Pemantauan di Rumah (HSO) yang menuntutnya menjalani kuarantin kendiri di rumah selama 10 hari bermula 21 Feb.“Anak guam saya terpaksa menjalani kuarantin selepas Ahli Majlis Tertinggi Umno Johan Abd Aziz disahkan positif Covid-19 pada Ahad.“Zahid memaklumkan (kami) yang beliau menghadiri dua mesyuarat parti di Institut Latihan Memperkasakan Ilmu (Ilmu) Janda Baik, Pahang. Beliau berada di bilik mesyuarat yang sama dengan Johan,” kata peguam itu.Timbalan Pendakwa Raya Raja Rozela Raja Toran berkata pihak pembelaan harus mengemukakan lebih banyak maklumat dan bukti kehadiran Ahmad Zahid pada mesyuarat itu.“Kami perlukan bukti yang beliau memang benar-benar hadir mesyuarat dan juga bukti mesyuarat diadakan pada hari itu… di mana dan bila beliau hadir serta siapa lagi yang hadir pada mesyuarat tersebut bagi menyokong dakwaan yang beliau merupakan kontak rapat individu tersebut (yang diuji positif),” katanya.Raja Rozela juga berkata mesyuarat tersebut diadakan di negeri lain, sekali gus menunjukkan Zahid melanggar perintah kawalan pergerakan dengan melakukan pergerakan merentas sempadan negeri.Katanya ini merupakan kali ketiga kes itu ditangguhkan atas sebab sama.“Saya rasa perlu ada pengajaran daripada perkara ini. Tertuduh nampaknya macam acuh tidak acuh selain mengabaikan aspek kesejahteraan dirinya dan kita semua.“Beliau juga seolah-olah menganggap perbicaraan ini tidak sepenting urusan lain beliau dan menggunakan alasan tersebut untuk mengelakkan daripada berada di mahkamah. Mahkamah harus memberi teguran keras terhadap beliau,” katanya, menambah pasukan pembelaan perlu mengemukakan dokumen berkaitan kebenaran menghadiri mesyuarat terbabit.Hamidi menjawab mahkamah tidak ada kepentingan untuk meminta bukti tentang sebarang mesyuarat parti politik.Sequerah berkata mahkamah mempunyai kepentingan dalam isu itu kerana perkara tersebut mengganggu jadual mahkamah.“Anda tidak boleh kata ini bukan urusan mahkamah… hal ini ada impak ke atas mahkamah dari segi kita tidak boleh teruskan perbicaraan. Pembelaan perlu mengemukakan segala dokumen berkaitan berhubung mesyuarat yang dihadiri oleh Zahid seperti permit merentas sempadan negeri,” katanya.Zahid, 68, menghadapi 47 pertuduhan – 12 berhubung pecah amanah, lapan berkaitan rasuah dan 27 pertuduhan pengubahan wang haram – membabitkan puluhan juta ringgit dana Yayasan Akalbudi.Pasukan pembelaan kemudian mengemukakan dokumen iaitu sepucuk surat daripada Majlis Tertinggi Umno menjemput Zahid menghadiri mesyuarat.Mahkamah kemudian menetapkan 4 Mac ini untuk perbicaraan bersambung.Pendakwaan dijadualkan memanggil pegawai penyiasat Suruhanjaya Pencegahan Rasuah Malaysia Fairul Rafiq Hamiruddin sebagai saksi seterusnya pada perbicaraan itu.Setakat ini, 90 saksi pendakwaan memberi keterangan pada perbicaraan kes yang kali terakhir didengar pada 13 Oktober tahun lepas, antaranya Ketua Pegawai Eksekutif Armada Holdings Sdn Bhd Wasi Khan @ Wasiyu Zama Israr; bekas pegawai khas Zahid, Wan Ahmad Wan Omar; rakan kongsi firma guaman Lewis & Co, B. Muralidharan; pengurup wang Omar Ali Abdullah; serta bekas setiausaha eksekutif Zahid, Mejar Mazlina Mazlan @ Ramly.Zahid, 68, menghadapi 47 pertuduhan – 12 berhubung pecah amanah, lapan berkaitan rasuah dan 27 pertuduhan pengubahan wang haram – membabitkan puluhan juta ringgit dana Yayasan Akalbudi.


Dos penggalak lanjutan tidak berdaya maju, kata WHO

Pakar Pertubuhan Kesihatan Sedunia (WHO) memberi amaran pemberian dos penggalak Covid-19 secara berulang bukanlah strategi berdaya maju dalam menangani kemunculan varian baru bagi perlindungan lebih baik terhadap jangkitan.Kumpulan pakar yang diwujudkan oleh WHO itu bagi menilai prestasi vaksin Covid-19 itu berkata pemberian suntikan baru vaksin Covid-19 sedia ada ke atas varian baru bukanlah cara terbaik untuk melawan wabak berkenaan.“Strategi vaksinasi dengan dos penggalak berulang bagi komposisi vaksin asal tidak mungkin sesuai atau mampan,” kata Kumpulan Penasihat Teknikal WHO mengenai Komposisi Vaksin Covid-19 (TAG-Co-VAC) dalam satu kenyataan.Kumpulan itu juga berkata terdapat keperluan untuk mengemas kini vaksin sedia ada untuk menangani varian Covid baru seperti Omicron yang kini merebak pantas dan setakat ini telah dikesan di 149 negara.Kumpulan itu turut menggesa pembangunan suntikan vaksin baru yang bukan sahaja dapat melindungi orang ramai daripada mengalami ketenatan Covid bahkan dapat mencegah daripada dijangkiti virus itu.Dengan kewujudan vaksin sedemikian, katanya, ia akan membantu menurunkan “penularan komuniti dan keperluan untuk melaksankan langkah kesihatan diambil selain langkah sosial awam yang ketat dan meluas.”Ia juga mencadangkan pembangunan vaksin baru itu harus berusaha untuk mencipta dos yang “menimbulkan tindak balas imun yang luas, kuat dan tahan lama bagi mengurangkan keperluan untuk dos penggalak berturut-turut”.“Vaksin Covid-19 mempunyai impak tinggi terhadap pencegahan jangkitan dan penularan, di samping pencegahan penyakit teruk dan kematian, diperlukan dan harus dibangunkan,” kata TAG-Co-VAC.“Sehingga vaksin sedemikian tersedia dan apabila virus SARS-CoV-2 berkembang, komposisi vaksin Covid-19 sedia ada mungkin perlu dikemas kini untuk memastikan ia terus menyediakan tahap perlindungan yang disyorkan WHO terhadap jangkitan dan penyakit mengikut varian kebimbangan (VOC), termasuk Omicron dan varian masa hadapan.”


Britain peruntuk bantuan kewangan kepada negara jiran Afghanistan bantu pelarian

Kerajaan Britain berkata ia akan memperuntukkan sejumlah AS$41 juta untuk membantu negara-negara jiran Afghanistan mengendalikan pelarian dari negara itu selepas Taliban menguasai Kabul.Britain berkata £10 juta (kira-kira AS$13.8 juta) akan segera disalurkan kepada agensi pelarian Pertubuhan Bangsa-Bangsa Bersatu (PBB) dan kumpulan kemanusiaan lain bagi membantu kemudahan perlindungan dan sanitasi di kawasan sempadan.Baki peruntukan tersebut akan disalurkan ke negara-negara yang menerima pelarian bagi membantu penyediaan perkhidmatan dan bekalan, katanya.“Penting untuk kami membantu mereka yang melarikan diri dari Afghanistan bagi mengelakkan krisis yang terjadi mengganggu kestabilan wilayah itu,” kata Menteri Luar Negeri Britain Dominic Raab.PBB berkata setengah juta rakyat Afghanistan dijangka akan meninggalkan rumah mereka hingga akhir tahun ini.Kebanyakan pelarian dipercayai memilih Pakistan sebagai destinasi mereka selain Tajikistan yang mengumumkan ia akan menerima 100,000 pelarian.Britain juga berkata ia akan menerima 20,000 pelarian Afghanistan dengan 5,000 dijangka tiba ke negara itu tahun ini.Awal bulan ini, Britain mengumumkan ia akan menggandakan bantuan kemanusiaan dan pembangunan kepada Afghanistan sebanyak £286 juta tahun ini.Ketika lawatannya ke Qatara pada Khamis, Raab berkata wujud keperluan untuk mengadakan perbincangan dengan Taliban ketika ini.


Pusat daerah mengundi ditambah jika PRU15 diadakan

Suruhanjaya Pilihan Raya (SPR) akan menambah pusat daerah mengundi dan saluran mengundi bagi menggalakkan rakyat supaya keluar mengundi sekiranya Pilihan Raya Umum Ke-15 (PRU15) diadakan dalam suasana kebiasaan baru berikutan pandemik Covid-19.Timbalan Menteri di Jabatan Perdana Menteri (Parlimen dan Undang-undang) Shabudin Yahaya berkata perkara itu akan dilaksanakan bagi mengatasi kebimbangan dalam kalangan pengundi berikutan pandemik Covid-19 yang dilihat belum berakhir.“SPR sudah mempunyai perancangan untuk menggalakkan pengundi turun mengundi.Penambahan pusat daerah mengundi dan saluran mengundi akan membantu percepatkan proses mengundi (selesai awal) selain memberi jaminan kepada pengundi agar keluar mengundi dengan selamat,” katanya pada persidangan Dewan Negara, di sini, hari ini.Beliau berkata demikian menjawab ketika soalan tambahan Senator Idris Ahmad mengenai usaha kerajaan bagi menambah keyakinan pengundi untuk keluar mengundi sekiranya pilihan raya umum dilaksanakan walaupun pandemik Covid-19 belum berakhir.Terdahulu ketika menjawab soalan asal Idris mengenai tahap kesiapsiagaan SPR melaksanakan PRU dalam suasana kebiasaan baharu, Shabudin berkata prosedur operasi standard (SOP) PRU dalam pencegahan pandemik Covid-19 telah dikeluarkan Kementerian Kesihatan dan Majlis Keselamatan Negara.“Garis panduan pencegahan Covid-19 itu disesuaikan dengan arahan semasa Perintah Kawalan Pergerakan di bawah Akta Pencegahan dan Pengawalan Penyakit Berjangkit 1988 (Akta 342) dan telah diguna pakai pada Pilihan Raya Kecil (PRK) Dewan Undangan Negeri (DUN) Chini, PRK DUN Slim serta Pilihan Raya Negeri Sabah,” kata Shabudin.


Mahkamah tolak permohonan Najib tangguh keputusan rayuan kes seleweng dana SRC

Mahkamah Rayuan hari ini menolak permohonan Najib Razak untuk menangguhkan penyampaian keputusan rayuannya terhadap hukuman penjara 12 tahun dan denda RM210 juta bagi kes salah guna dana SRC International Sdn Bhd.Dalam surat ditandatangani timbalan pendaftar Mahkamah Rayuan Mohd Khairi Haron berkata permohonan Najib dan peguamnya Muhammad Shafee Abdullah untuk menangguhkan keputusan itu ke tarikh lain ditolak.Mereka juga diarahkan untuk memastikan kehadiran di Mahkamah Rayuan Putrajaya pada 8 Disember seperti yang ditetapkan sebelum ini.Semalam, Najib memohon Mahkamah Rayuan menangguhkan penyampaian keputusan rayuannya untuk mengetepikan sabitan dan hukumannya yang dijatuhkan pada Julai tahun lalu di Mahkamah Tinggi Kuala Lumpur..Najib disabitkan tujuh pertuduhan jenayah pecah amanah, pengubahan wang haram dan salah guna kuasa melibatkan kira-kira RM42 juta dana 1MDB melalui SRC International.Mahkamah bagaimanapun membenarkan permohonannya untuk menangguhkan pelaksanaan keputusan tersebut sementara menunggu keputusan rayuannya.Keputusan rayuannya dijadual akan diputuskan Mahkamah Rayuan pada 8 Disember depan walaupun Najib memohon untuk menangguhkan keputusan itu ke satu tarikh lain berikutan lawatannya ke Singapura.


48 lagi korban akibat Covid, jumlah keseluruhan cecah 30,956

48 lagi korban akibat Covid-19 dilaporkan pada 14 Disember, menjadikan jumlah kematian keseluruhan dalam negara sebanyak 30,956.Menurut data Github kementerian kesihatan (KKM), 12 atau 25% daripada jumlah kematian direkodkan adalah kes kematian sebelum tiba di hospital (BID).Pulau Pinang mencatatkan jumlah kematian tertinggi sebanyak lapan atau 16.7% disusuli Kelantan, Sabah dan Terengganu dengan enam atau 12.5% kes kematian.Selangor merekodkan lima kes, Perak dengan empat kes, sementara Johor dan Negeri Sembilan masing-masing melaporkan tiga kematian.Kedah dan Kuala Lumpur masing-masing melaporkan dua kes sementara Pahang, Sarawak dan Labuan masing-masing melaporkan satu kes.Tiada kematian dilaporkan di Melaka, Perlis dan Putrajaya.Sebanyak 4,097 kes baru dilaporkan semalam, menjadikan jumlah keseluruhan sebanyak 2,699,240.Setakat semalam, terdapat 57,674 kes aktif Covid-19 dan 4,301 pesakit pulih dilaporkan.


Bekas pengerusi Tourism Malaysia, Wee Choo Keong disiasat polis

Bekas Pengerusi Tourism Malaysia, Wee Choo Keong hari ini dipanggil polis untuk memberi keterangan berhubung dakwaan yang dibuat terhadap Malaysia Airport Holdings Berhad (MAHB) menerusi beberapa siri tulisan di blognya.
Bercakap kepada media di hadapan Ibu Pejabat Polis Daerah Dang Wangi di Kuala Lumpur, Wee memaklumkan beliau dipanggil oleh Unit Siasatan Jenayah Teknologi apabila terdapat satu laporan polis yang mendakwa bekas ahli Parlimen Wangsa Maju itu melakukan fitnah jenayah.
Menurutnya, laporan itu dikaitkan dengan blog yang dimuat naik pada 1 dan 3 Mei lalu yang mempersoalkan usaha sama MAHB dengan BXC Travellers Sdn Bhd (BXC), sebuah syarikat yang didakwa meragukan.
"Kedua-dua tulisan blog yang dimuat naik itu menyebut empat individu, antaranya Pengarah Urusan MAHB, Iskandar Mizal dan bekas Pengerusi Tourism Malaysia, Siew Ka Wei," kata Wee.
"Dua lagi individu yang disebut dalam blog itu ialah ketua pegawai eksekutif (CEO) dan pengasas bersama BXC, Elizabeth Ken Tzu Ying dan Emil Rinaldi Sjaiful yang merupakan juga merupakan pengasas bersama dan pemegang saham utama BXC."
Menurut Wee, tulisan blog yang dimuat naik itu mempersoalkan usaha sama antara MAHB dan BXC yang mana beliau mengaitkan beberapa pengarah BXC dalam pembabitan skandal Geeko Tech Sdn Bhd melibatkan dana lebih RM99 juta yang heboh pada 2018.
Katanya, skandal itu lebih dikenali dengan label "kontrak Speedy Gonzalez" yang mana siasatan dilakukan oleh Suruhanjaya Pencegahan Rasuah Malaysia (SPRM) kemudian menahan reman Elizabeth dan Siew selama empat hari.
Difahamkan, kes tersebut diklasifikasikan sebagai tiada tindakan lanjut, dan kedua-dua individu terbabit dibebaskan dengan jaminan
"BXC adalah syarikat muflis seperti yang dinyatakan juruauditnya sendiri Abdul Raji & CO dan ia telah difailkan kepada SSM.
"Bagi mereka yang berasa ragu-ragu terhadap kesahihan fakta ini, dipersilakan untuk melihat sendiri dalam laman web rasmi SSM," katanya.
Mengulas mengenai kehadirannya di IPD Dang Wangi, Wee turut meluahkan rasa kecewa apabila "pihak" yang membuat laporan tersebut tidak memfailkan saman agar mereka boleh membawa isu ini di mahkamah.
Katanya, menerusi perbicaraan di mahkamah, kedua-dua pihak akan kemukakan segala bukit yang akhirnya akan menjawab segala persoalan.
"Kenapa pula nak guna agensi kerajaan untuk isu seperti ini? Saya tidak akan tarik balik kenyataan yang telah dibuat dalam blog yang dimuat naik.
"Sebaiknya kes ini dibicarakan di mahkamah supaya kami boleh lawan menggunakan bukti yang ada," tambahnya.